NACRT

ZAKON

O TURIZMU I UGOSTITELJSTVU

I OSNOVNE ODREDBE

Predmet

Član 1

1. Ovim zakonom uređuju se pravila za pružanje usluga u turističkoj i ugostiteljskoj djelatnosti, u cilju obezbjeđivanja održivog razvoja ovih djelatnosti od posebnog društvenog značaja, jedinstvenih standarda za pružanje usluga, zaštite davaoca i korisnika usluga, kao i druga pitanja od značaja za turizam i ugostiteljstvo.
2. Održivi razvoj u oblasti turizma i ugostiteljstva obezbjeđuje se odgovarajućim planovima, strategijama, podsticajnim mjerama za cjelokupno područje Crne Gore ili pojedina područja (zone i lokaliteti), vodeći računa o ravnomjernom regionalnom razvoju, u zavisnosti od ambijentalnih, prirodnih, kulturno-istorijskih, geografsko-prostornih i drugih vrijednosti, koje utvrđuju i donose nadležni organi na način i u skladu sa Ustavom Crne Gore i drugim propisima.

Subjekti koji obavljaju turističku i ugostiteljsku djelatnost

Član 2

1. Privredna djelatnost u turizmu i ugostiteljstvu može se obavljati samo na osnovu odobrenja, koje u skladu sa uslovima iz ovog zakona izdaje državni ili organ jedinice lokalne samouprave, nadležan za oblast turizma i ugostiteljstva.
2. Odobrenje iz stava 1 ovog člana, nadležni organ izdaće po zahtjevu ili prijavi privrednog društva ili drugog oblika obavljanja privrednih djelatnosti, koji su pružanje usluga u turizmu i ugostiteljstvu, u skladu sa posebnim propisima, registrovali kao svoju poslovnu djelatnost kod nadležnog organa.
3. Fizička lica koja nisu registrovana kao preduzetnici, mogu pružati turističke i ugostiteljske usluge pod uslovima propisanim ovim zakonom.
4. Podatke o izdatim odobrenjima za obavljanje turističke i ugostiteljske djelatnosti nadležni organ koji je izdao odobrenje upisuje po službenoj dužnosti u Centralni turistički registar.

Načela

Član 3

Obavljanje turističke i/ili ugostiteljske djelatnosti zasniva se na načelima:

* planiranja i ostvarivanja politike razvoja turizma;

- održivog razvoja turizma, zasnovanog na usklađenosti interesa ekonomskog razvoja i potrebe zaštite životne sredine i njenih resursa, uz prilagođavanje klimatskim promjenama kontinuiranim ublažavanjem negativnih posljedica klimatskih promjena;

* dostupnog i pristupačnog turizma, uz poštovanje ljudskih prava i zabrane diskriminacije;
* integralnog razvoja turizma i pratećih djelatnosti, kao činilaca ukupnog privrednog i društvenog razvoja, kojim se u skladu sa zakonom obezbjeđuje sprovođenje međusobno usaglašenih planova i programa;
* povećanja efikasnosti i odgovornosti u oblasti korišćenja, upravljanja, zaštite i unapređenja turističkog područja;
* obezbjeđivanja jedinstvenih standarda za pružanje usluga u turizmu, u skladu sa međunarodnim standardima i najboljim praksama;
* zaštite korisnika turističkog proizvoda i pružalaca turističkih usluga;
* partnerskog odnosa privatnog i javnog sektora i civilnog društva kod planiranja, oblikovanja i plasmana turističkog proizvoda na tržištu;
* obezbjeđivanja jedinstvene, javne i elektronske evidencije registrovanih i evidentiranih podataka iz oblasti turizma i ugostiteljstva i elektronske razmjene podataka u poslovanju,

- podsticanja upotrebe digitalnih tehnologija i inovacija u razvoju, promociji i unapređenju turističke ponude.

Oglašavanje usluga

Član 4

Reklamiranje i/ili javno objavljivanje ponuda turističkih ili ugostiteljskih usluga mogu vršiti samo subjekti kojima je izdato odobrenje za obavljanje djelatnosti u turizmu i ugostiteljstvu, u skladu sa odobrenim uslugama.

Upotreba rodno osjetljivih izraza

Član 5

Izrazi koji se u ovom zakonu koriste za fizička lica u muškom rodu, podrazumijevaju iste izraze u ženskom rodu.

**Primjena drugih zakona**

**Član 6**

1. Na odnose između pružaoca i korisnika turističkih i/ili ugostiteljskih usluga, u pogledu prava i obaveza, primjenjuju se i načela i pravila drugih zakona (kojim se uređuju: obligacioni odnosi, prevoz putnika, bezbjednost hrane, zaštita potrošača, zaštita i zdravlje na radu, zaštita od buke i dr.).
2. U postupcima za ostvarivanje prava na obavljanje turističke i ugostiteljske djelatnosti, nadležni organi odluke donose primjenom propisa kojim je uređen upravni postupak.

Značenje izraza

Član 7

Izrazi upotrijebljeni u ovom zakonu imaju sljedeća značenja:

1. **degustaonica** je objekt u kojem se gostima pripremaju i uslužuju vina i/ili voćna vina i/ili proizvodi od vina i/ili voćnih vina i/ili ostala alkoholna pića i/ili naresci (suhomesnati proizvodi, sirevi i slično) i/ili namazi;
2. **ekoturizam** je odgovorno putovanje i posjeta ekološki očuvanim i relativno očuvanim područjima prirode, kojim se čuva životna sredina i održava blagostanje lokalnog stanovništva;
3. **glamping** je objekat koji pruža prirodni doživljaj kampovanja, sa uslovima i komforom koji su uobičajeni za hotele ili apartmane;
4. **hotel** je poslovni objekat u kojem se obavlja ugostiteljska djelatnost pružanja usluga smještaja, pripremanja i usluživanja hrane, pića i napitaka, sa recepcijom, holom, restoranom sa kuhinjom i smještajnim jedinicama;
5. **hotelski operator** **(operator)** je pravno lice pod čijim brendom posluje ugostiteljski objekat;
6. **izlet** je kombinacija najmanje dvije pojedinačne usluge koja se sastoje od prevoza ili drugih turističkih i ugostiteljskih usluga, a traje manje od 24 sata i ne uključuje noćenje, a koju turistička agencija nudi na prodaju i prodaje po unaprijed utvrđenoj cijeni;
7. **izletnik** je fizičko lice koje van svog mjesta stalnog boravka provede u nekom drugom mjestu manje od 24 sata, ne uključujući noćenje, odnosno smještaj;
8. **izletnička grupa** je organizovana grupa turista odnosno izletnika za koju je organizovan izlet po unaprijed utvrđenom programu turističke agencije;
9. **jedinstvena funkcionalna cjelina** je uređen i opremljen prostor koji ispunjava uslove za pružanje ugostiteljskih usluga u skladu sa ovim zakonom;
10. **jednostavna ugostiteljska usluga** je isporuka jednostavnih jela, bezalkoholnih pića i napitaka koje se mogu pružati i van ugostiteljskog objekta;
11. **kamp** je ugostiteljski objekat od najmanje deset smještajnih jedinica u kojem se gostima pružaju usluge: kampovanja (smještaja na uređenom prostoru na otvorenom - na kamp mjestu i/ili kamp parceli), smještaja u kućicama u kampu, bungalovima, druge usluge u funkciji turističke potrošnje, mogućnost bavljenja sportom ili drugim oblicima rekreacije na otvorenom prostoru u kampu;
12. **klasična hotelska jedinica** je smještajna jedinica u hotelu i hotelu koji posluje po mješovitom modelu poslovanja, koja ispunjava minimalno-tehničke uslove u pogledu opreme i prostora utvrđene ovim zakonom i koja ne može biti predmet prodaje;
13. **korisnik turističke usluge** je fizičko lice, turista, putnik i potrošač koji neposredno koristi turističke i ugostiteljske usluge;
14. **kuća za iznajmljivanje turistima** je arhitektonski i funkcionalno autonomna zgrada sa sopstvenim dvorištem, koja se isključivo izdaje kao cjelina, pojedincu ili grupi turista na određeno vrijeme;
15. **kvalitet usluga** je odgovarajući nivo zadovoljavanja zahtjeva turista, odnosno usklađenosti pružanja usluga sa očekivanjima i zahtjevima turista;
16. **nacionalni restoran** je restoran u kojem se pretežno (najmanje 70% ukupne ponude) pripremaju i uslužuju tradicionalna jela i čiji ambijent oslikava nacionalnu kulturu i istorijsko nasljeđe Crne Gore;
17. **neusklađenost usluga** je neizvršavanje ugovorenih usluga ili nepravilno izvršavanje ugovorenih usluga u skladu sa ugovorom o putovanju u paket-aranžmanu;
18. **održivi razvoj turizma** je:

* optimalna upotreba prirodnih resursa kroz implementaciju politika i mjera kojima se ublažava djelovanje klimatskih promjena, omogućava smanjenje emisije gasova sa efektom staklene bašte i prelazak na niskokarbonsku ekonomiju, kao i smanjivanje ranjivosti prirodnih i ljudskih sistema na stvarne i očekivane efekte klimatskih promjena;
* poštovanje socijalno-kulturne autentičnosti zajednice, očuvanje kulturne baštine i tradicionalnih vrijednosti;
* obezbjeđenje održivog, dugoročnog ekonomskog poslovanja, u cilju socijalno-ekonomske koristi svih građana;

1. **poslovno sjedište** je stalno mjesto poslovanja odakle se upravlja privrednom djelatnošću na neodređeni vremenski period i sa stalnom infrastrukturom;
2. **paket-aranžman** je turističko putovanje koje predstavlja kombinaciju najmanje dvije različite vrste usluga putovanja (prevoz, smještaj, iznajmljivanje motornih vozila i druge usluge u turizmu) za potrebe istog putovanja koje:

* je organizator samostalno ili na zahtjev putnika kombinovao prije nego što je zaključen ugovor o svim uslugama, ili
* se, nezavisno od toga da li su zaključeni posebni ugovori za pojedine usluge putovanja: kupuju na jednom prodajnom mjestu i kombinovane su prije plaćanja po jedinstvenoj cijeni; oglašavaju ili prodaju pod nazivom “paket-aranžman” ili pod sličnim nazivom; kombinuju nakon zaključivanja ugovora kojim se putniku daje pravo da bira između različitih vrsta usluga putovanja; ili se kupuju kod pojedinačnih pružaoca usluga putem povezanih postupaka online rezervisanja kada pružalac usluga sa kojim je zaključen prvi ugovor dostavlja ime putnika, podatke o plaćanju i adresu e-pošte drugom pružaocu usluga, a ugovor sa drugim pružaocem usluga je zaključen najkasnije 24 sata nakon potvrde rezervacije prve usluge putovanja, i ako druge usluge u turizmu čine znatan dio (više od 25%) vrijednosti kombinacije i ako su kupljene prije početka pružanja ostalih usluga putovanja;

1. **početak paket-aranžmana** je početak pružanja usluga putovanja uključenih u paket-aranžman;
2. **povezani putni aranžman** su najmanje dvije različite usluge putovanja, koje ne predstavljaju paket-aranžman, kupljene za potrebe istog putovanja, ako organizator, prilikom jedne posjete, odnosno kontakta putnika na jednom prodajnom mjestu omogući izbor i posebno plaćanje svake usluge putovanja sa direktnim pružaocem te usluge; ili omogući ciljanu kupovinu najmanje jedne dodatne usluge putovanja od drugog pružaoca i ako je ugovor sa drugim pružaocem zaključen najkasnije 24 sata nakon potvrde rezervacije prve usluge putovanja; i ako druge usluge u turizmu čine znatan dio (više od 25%) vrijednosti kombinacije i ako su oglašene kao bitna karakteristika kombinacije ili na drugi način predstavljaju bitnu karakteristiku putovanja;
3. **plaža posebne namjene** je uređeno kupalište namijenjeno određenoj grupi lica;
4. **posebni turistički lokalitet** je zaštićeno područje, prostor ili objekat na kojem se nalaze ili koji sadrži prirodne, kulturne, istorijske, tradicionalne i druge vrijednosti na kojem uslugu turističkog vođenja organizovanih grupa turista odnosno izletnika može pružati samo turistički vodič koji ispunjava uslove utvrđene ovim zakonom;
5. **poslovni objekat** je objekat ili dio objekta u kojem se obavlja turistička i/ili ugostiteljska djelatnost;
6. **potrošač** je svako fizičko lice koje zaključuje pravni posao ili djeluje na tržištu van svoje trgovinske, poslovne, zanatske ili profesionalne djelatnosti;
7. **prebukiranje (over-booking)** je multiplikovanje broja potvrđenih rezervacija za iste usluge smještaja od strane ugostitelja ili turističkih agencija koje ima za posljedicu nepružanje usluge ili njeno nepružanje na ugovoren način;
8. **prodajno mjesto** je turistički, odnosno ugostiteljski nepokretni ili pokretni objekat, internet stranica za maloprodaju ili sličan online sistem za prodaju, uključujući telefonsku službu;
9. **putnik** je lice koje zaključuje ili za čiji račun ili u čije ime se zaključuje ugovor o putovanju u paket-aranžmanu ili ugovor o putovanju u povezanom putnom aranžmanu ili kupuje izlet ili lice na koje je ustupljeno pravo korišćenja zaključenog ugovora o putovanju u paket-aranžmanu ili ugovora o putovanju u povezanom putnom aranžmanu ili izleta;
10. **trajni nosač podataka** je svako sredstvo koje putniku ili pružaocu turističkih i/ili ugostiteljskih usluga omogućava čuvanje informacija koje su mu lično upućene i kojima može naknadno pristupati tokom određenog vremena u svrhe za koje su te informacije namijenjene i koje omogućavaju nepromijenjenu reprodukciju čuvanih informacija;
11. **pružalac turističkih i/ili ugostiteljskih usluga** je fizičko ili pravno lice, koje usluge pruža i putem drugih lica koji djeluju u njegovo ime ili za njegov račun, u svrhe njegove djelatnosti, koji djeluju kao organizator, posrednik, koji omogućava povezani putni aranžman ili kao pružalac usluge putovanja;
12. **repatrijacija** je povratak putnika na mjesto polazišta ili na drugo mjesto koje su ugovorne strane dogovorile;
13. **turistička vila** je objekat koji može biti u privatnoj svojini, nalazi se i dio je turističkog rizorta i koristi sadržaje turističkog rizorta kojima upravlja jedan upravljač;
14. **smještajna jedinica** je soba, apartman, bungalov, kuća za odmor, kamp kućica i drugi objekat koji služi za smještaj gostiju i ispunjava minimalno-tehničke uslove utvrđene ovim zakonom;
15. **soba ili apartman za iznajmljivanje turistima** je dio stambene/poslovne zgrade ili dio porodične stambene, odnosno poslovne zgrade (kuće) u kojoj se turistima pružaju usluge smještaja;
16. **stan za iznajmljivanje turistima** je dio građevinske cjeline - zgrade koji se povremeno koristi za iznajmljivanje turistima;
17. **standard** je skup uslova i mjerila u pogledu uređenja i opremljenosti objekta, kvaliteta pružanja usluga i uslova održavanja objekta;
18. **turista** je fizičko lice (korisnik usluga) koje van svog mjesta prebivališta boravi u drugom mjestu najmanje 24 sata ili ostvari najmanje jedno noćenje, ali ne duže od jedne godine bez prekida, radi odmora, zabave, razonode, sporta i rekreacije, kulture, vjere, ekologije, obavljanja poslovnih komunikacija, učestvovanja u sportskim takmičenjima, kulturnim i umjetničkim manifestacijama, kao i radi putovanja brodom, odnosno drugim plovilom.
19. **turistička atrakcija** je naročito privlačno obilježje turističke destinacije, prirodnog ili društvenog karaktera u okviru turističkog područja;
20. **turistička infrastruktura** su kupališta, plaže, skijališta, staze za alpsko i nordijsko skijanje i staze za alternativne aktivnosti, žičare, tematski i zabavni parkovi, turistički informativni centri, centri za prihvat turista i posjetilaca, odmorišta i vidikovci pored puteva, tereni za golf, tenis, vještačke akumulacije za kupališta, bazeni za kupanje, velnes objekti, zabavno rekreativne staze i putevi (trim staze, vidikovci, panoramski putevi, biciklističke, pješačke i staze za motorne sanke), uređene obale rijeka i jezera, objekti za posmatranje prirodnih rijetkosti, objekti za avanturističke aktivnosti;
21. **turistička suprastruktura** su ugostiteljski objekti, galerije, izložbeni, kongresni, objekti nautičkog turizma, otvoreni i zatvoreni objekti za sportsku i zabavnu rekreaciju, kao i drugi objekti koji su u neposrednoj vezi sa ugostiteljskim objektima i objektima sportsko-rekreativnog sadržaja ili sa njima čine jedinstvenu cjelinu;
22. **turistički apartman** je ugostiteljski objekat namijenjen pružanju usluga smještaja turistima, koji se sastoji od dnevnog boravka, jedne ili više soba, kuhinje i kupatila;
23. **turistički proizvod** je skup međuzavisnih elemenata koji se u praksi organizuje kao poseban vrijednosni lanac, a koji čine materijalni proizvodi i usluge, prirodne vrijednosti i kulturna dobra, turističke atrakcije, turistička infrastruktura i turistička suprastruktura;
24. **turističko mjesto** je naseljeno mjesto koje raspolaže prirodnim, kulturnim, istorijskim i drugim znamenitostima od značaja za turizam, komunalnom, saobraćajnom i turističkom infrastrukturom, kao i objektima i drugim sadržajima za smještaj i boravak turista;
25. **turističko područje** je prostorno-funkcionalna cjelina, određena prostorno-planskom dokumentacijom, na kojoj se može formirati integrisana turistička ponuda;
26. **turistički transfer** je usluga koja se pruža određenom putniku (korisniku usluge), a koja se sastoji od pružanja pomoći i prevoza putnika i njegovog prtljaga između mjesta pružanja različitih usluga putovanja, a posebno između putničkih stanica (autobuska, odnosno željeznička stanica i luka kopnenog, pomorskog, riječnog i vazdušnog prevoza) i smještajnih objekata u dolasku i/ili povratku, između smještajnih objekata, odnosno do ili od mjesta pružanja neke druge ugovorene ugostiteljske ili turističke usluge;
27. **ugostiteljski objekat** je funkcionalno povezan, posebno uređen i opremljen prostor, koji ispunjava propisane minimalno-tehničke uslove za pružanje ugostiteljskih usluga, odnosno za obavljanje ugostiteljske djelatnosti;
28. **ugovori o putovanju** **u paket-aranžmanu** su ugovori koji obuhvataju usluge putovanja uključene u paket-aranžman i povezani putni aranžman;
29. **ugovor zaključen izvan poslovnih prostorija** je ugovor koji je zaključen uz fizičku prisutnost pružaoca usluga i putnika na jednom mjestu koje ne predstavlja poslovne prostorije pružaoca usluga, ili u poslovnim prostorijama ili putem sredstava komunikacije na daljinu, neposredno ili koji je zaključen za vrijeme izleta koji je organizovao pružalac usluga prilikom promocije ili prodaje usluga;
30. **usluge putovanja** su:

* prevoz putnika;
* smještaj koji nije dio prevoza i ne pruža se u okviru prevoznog sredstva namijenjenog prevozu putnika i nije u svrhe stanovanja;
* iznajmljivanje automobila, drugog motornog vozila sa sopstvenim pogonom i najmanje četiri točka sa brzinom većom od 25 km/h ili motocikala za koje se zahtijeva vozačka dozvola kategorije A (u daljem tekstu: iznajmljivanje motornih vozila);
* druge usluge u turizmu koje ne čine sastavni dio prevoza, smještaja ili iznajmljivanja motornih vozila (ulaznice za koncert, sportski događaj, zabavni park, usluge turističkog vodiča i drugo;

1. **usluga organizovanja putovanja** je pružanje usluge kombinovanja najmanje dvije pojedinačne različite vrste usluga putovanja koje se nude kao paket-aranžman ili izlet;
2. **vanredna okolnost** **koja se nije mogla izbjeći ili otkloniti** je situacija koja bi da je postojala u vrijeme zaključenja ugovora predstavljala opravdan razlog da se ne zaključi ugovor, jer se njene posledice nisu mogle izbjeći čak i da su preduzete sve razumne mjere od strane koja se na nju poziva;
3. **visoko kvalitetni turizam** je turizam u ugostiteljskim objektima sa četiri i više zvjezdica.

II TURISTIČKA DJELATNOST

Definicija

Član 8

1. Turistička djelatnost je pružanje usluga putem poslovanja turističkih agencija, vodiča, pratioca, animatora, i zastupnika u skladu sa ovim zakonom.
2. Turističkim uslugama smatraju se i usluge koje se pružaju: na kupalištima, nautičkim plovnim objektima, u svrhu rekreativnih i avanturističkih aktivnosti, na skijaškim terenima, radi zdravstvenog oporavka i liječenja kao i drugim oblicima turizma, kao što su: obilazak objekata kulture, nautički, ruralni, zdravstveni, medicinski, wellness, vjerski, kongresni, sportski, omladinski, lovno-ribolovni, sportsko-rekreativni, avanturistički i eko turizma i drugi oblici turizma.
3. Turističkim uslugama, u smislu ovog zakona, smatraju se i usluge koje se pružaju u okviru turističko - zdravstvenih centara, banja, lječilišta, klinika sa dozvolom za prijem stranih pacijenata, kao i u okviru wellness i spa objekata, koji ispunjavaju standarde kvaliteta utvrđene posebnim propisima.

**Period obavljanja turističke djelatnosti**

**Član 9**

1. Turističke usluge pružaju se tokom cijele godine ili u određenom godišnjem vremenskom periodu (sezonski).
2. Pružaoci turističkih usluga obavezni su, da u slučaju potrebe prestanka pružanja usluga, pisanim putem o tome obavijeste nadležni organ koji je izdao odobrenje, tri dana prije, a najkasnije sa danom privremenog ili trajnog prestanka obavljanja djelatnosti.
3. Pružalac usluga koji je privremeno obustavio obavljanje turističke djelatnosti, obavezan je da o početku ponovnog otpočinjanja obavljanja djelatnosti, obavijesti nadležni organ na način i u rokovima iz prethodnog stava.
4. U slučaju da se obavještenje odnosi na trajni prestanak, nadležni organ ukinuće rješenjem izdato odobrenje za obavljanje turističke djelatnosti.

(5) Podaci o privremenoj obustavi i trajnom prestanku obavljanja turističke djelatnosti upisuju se u Centralni turistički registar.

Turistička agencija

Član 10

Turistička agencija posluje na osnovu odobrenja i licence koje izdaje organ državne uprave nadležan za poslove turizma (u daljem tekstu: Ministarstvo).

Poslovnica i podružnica turističke agencije

**Član 11**

1. Poslovanje turističke agencije obavlja se u poslovnici koja se nalazi u mjestu sjedišta privrednog subjekta, a može se obavljati i izvan sjedišta – podružnici (izdvojena poslovnica), kao organizacionom dijelu turističke agencije, izuzev turističkih agencija koje pružaju usluge isključivo putem internet stranica ili sličnog online sistema za prodaju, kao i telefonskim putem.

(2) Podružnica se formira odlukom ovlašćenog organa privrednog subjekta, koja sadrži naziv privrednog subjekta, naziv i adresu podružnice, podatke o licima koja su određena da predstavljaju podružnicu.

(3) Turistička agencija za obavljanje djelatnosti u poslovnici i podružnici, mora imati obezbijeđen odgovarajući zaseban poslovni prostor dostupan korisnicima usluga.

(4) Poslovni prostor poslovnice i podružnice turističke agencije, može se nalaziti i u objektu privremenog karaktera postavljenog ili izgrađenog za tu namjenu u skladu sa posebnim propisima.

Usluge turističke agencije

Član 12

Turistička agencija može pružati sljedeće usluge:

1. organizovanje, prodaju i realizaciju turističkih paket - aranžmana u zemlji i inostranstvu;
2. kupovine putovanja u povezanom putnom aranžmanu;
3. organizovanje izleta, turističkih razgledanja, zabavnih programa, skupova, kongresa, sajmova, manifestacija, sportskih priredbi i drugo;
4. posredovanja u prodaji i realizaciji paket - aranžmana;
5. posredovanje u prodaji i realizaciji izleta;
6. pružanja i posredovanja u pružanju usluga turističkih vodiča, pratilaca i animatora;
7. organizovanje prihvata putnika;
8. transfera putnika ukoliko posjeduje licence za javni prevoz putnika;
9. prodaje i posredovanja u prodaji karata ili rezervaciji mjesta u prevozu putnika u saobraćaju, kao i posredovanje u pribavljanju viza;
10. rezervacije i prodaje turističkih i ugostiteljskih usluga i drugih usluga u vezi sa putovanjem i boravkom putnika;
11. zastupanja domaćih i stranih turističkih agencija u odredištima putovanja;
12. posredovanja u izdavanju smještajnih jedinica;
13. prihvata i otpreme plovnih objekata u nautičkom turizmu u zemlji i inostranstvu;
14. posredovanja u pribavljanju isprava neophodnih za organizovanje i realizaciju usluga u različitim oblicima turizma;
15. posredovanja u prodaji usluga drugih oblika turizma;
16. rezervacije, nabavke i prodaje ulaznica za posjete muzejima, sajmovima, nacionalnim i drugim parkovima prirode, kao i drugim organizovanim priredbama i manifestacijama;
17. iznajmljivanja ili posredovanja u iznajmljivanju plovnih objekata, putničkih vozila (rent a car) i drugih vozila ili sredstav na motorni pogon ili bez motornog pogona;
18. posredovanja u pružanju usluga upravljanja plovnim objektima - nautičara (skipera);
19. davanje turističkih informacija i promotivnog materijala;
20. posredovanja u zaključivanju ugovora o osiguranju putnika i prtljaga;

22) druge usluge u skladu sa ovim zakonom.

Vrste i obim usluga

Član 13

1. Turistička agencija usluge može pružati kao organizator putovanja ili kao posrednik prema vrsti usluga koje pruža.
2. Turistička agencija - organizator putovanja (tour-operator) može pružati usluge iz člana 11 ovog zakona, samostalno ili sa drugim pružaocem turističkih i ugostiteljskih usluga koje neposredno prodaje i realizuje ili nudi na prodaju putem posrednika.
3. Turistička agencija - posrednik (sub-agent) može pružati usluge iz čl. 11 stav 1 tačka 4 do 20 i tačke 22 ovog zakona.

(4) Prodaju turističkih paket – aranžmana, koje organizuje inostrana turistička agencija, može nuditi samo turistička agencija organizator putovanja, koja posjeduje odobrenje i licencu izdatu od strane Ministarstva.

**Obaveze turističke agencije**

Član 14

1. Privredni subjekat kome je odobreno obavljanje djelatnosti turističke agencije obavezan je da:
2. na poslovnici, odnosno podružnici turističke agencije vidno istakne svoj naziv iz odobrenja sa nazivom turističke agencije;
3. u poslovnici, odnosno podružnici ima i istakne odobrenje i licencu za obavljanje djelatnosti, radno vrijeme, uslove, sadržaj i cijenu usluga;
4. u poslovnici i podružnici uredno vodi evidenciju o prigovorima korisnika, u skladu sa propisom kojim je uređena zaštita potrošača;
5. korisnika usluge upozna da li nastupa u svojstvu organizatora, posrednika ili zastupnika, kao i obimom ovlašćenja;
6. ima program putovanja i uslova putovanja za svaki turistički paket aranžman koji organizuje ili nudi i da putnika u potpunosti informiše o svim pojedinostima paket aranžmana, a licima sa invaliditetom na njihov zahtjev da precizne informacije o prikladnosti putovanja ili odmora u odnosu na njihove potrebe i mogućnosti;
7. prije zaključenja ugovora u potpunosti informiše korsnika usluge (putnika) o svojoj odgovornosti, sredstvima obezbjeđenja za slučaj djelimičnog ili potpunog neizvršenja paket aražmana i zaštite za slučaj nesolventnosti, kao i svim vrstama osiguranja od rizika koji mogu nastati tokom realizacije paket aranžmana;
8. sa korisnikom usluga zaključi ugovor o organizovanju putovanja, u skladu sa zakonom kojim su uređeni obligacioni odnosi;
9. izda potvrdu o putovanju, odnosno kartu, račun ili drugi odgovarajući dokument u elektronskoj ili pisanoj formi kojim se potvrđuje prijem uplate;
10. putniku pruži usluge utvrđene programom putovanja i ugovorom o putovanju;
11. ima program izleta koje organizuje, sa jasnim podacima o cijeni izleta, karakteristikama prevoznog sredstva, mjestu i lokaciji izleta, trajanju izleta i drugim bitnim podacima;
12. kada drugom povjerava izvršavanje usluga iz programa putovanja, odnosno izleta, zaključi ugovore sa tim licima i vodi evidenciju o zaključenim ugovorima sa pratećom dokumentacijom;
13. u svim reklamnim i promotivnim materijalima, kao i poslovnim dokumentima koristi svoj naziv i naziv turističke agencije iz izdatog odobrenja i licence, kao i QR kod, ukoliko ga posjeduje;
14. ima dokaz o sredstvima obezbeđenja paket aranžmana, odnosno izleta, kao i svim vrstama osiguranja od rizika koji eventualno mogu nastati tokom vremena realizacije paket aražmana odnosno izleta;

14) ugovore o putovanju, odnosno organizovanju izleta, uredno evidentira na dan zaključenja ugovora.

Prava i obaveze turističke agencije-organizatora putovanja

Član 15

* 1. Turistička agencija-organizator putovanja, dužna je da sačini program putovanja u pisanoj formi.
  2. Program iz stava 1 ovog člana, turistička agencija dužna je da uruči neposredno putniku ili dostavi elektronskim putem, prije zaključivanja ugovora o putovanju i izdavanja potvrde o putovanju.
  3. Turistička agencija ima pravo i obavezu da od putnika zahtijeva da neposredno svojim potpisom ili elektronskim putem potvrdi prijem programa putovanja, zaključenog ugovora o putovanju i izdate potvrde o putovanju.

(4) U slučajevima organizovanja ekskurzija vaspitno – obrazovnih ustanova, turistička agencija – organizator putovanja dužna je da uz ugovor, kao sastavni dio ima spisak putnika.

(5) Turistička agencija-organizator putovanja, prilikom organizovanja ekskurzija za ustanove predškolskog, osnovnog i srednjoškolskog obrazovanja, dužna je da program putovanja dostavi vaspitno – obrazovnoj ustanovi, koja će sa programom upoznati i pribaviti saglasnost roditelja, odnosno, staratelja.

Prava i obaveze turističke agencije-posrednika

Član 16

1. Turistička agencija-posrednik može da nudi na prodaju, odnosno prodaje, samo paket aranžmane turističke agencije-organizatora putovanja, sa kojom ima zaključen ugovor o posredovanju.
2. U slučaju iz prethodnog stava turistička agencija-posrednik, dužna je da sačini i da se pridržava programa putovanja ili izleta, kao i da u programu putovanja i potvrdi o putovanju, naznači svojstvo u kojem nastupa, broj licence organizatora putovanja i da putniku uruči program putovanja ili izleta, neposredno ili elektronskim putem, istovremeno sa izdavanjem potvrde o putovanju.

(3) Turistička agencija - posrednik ima pravo i obavezu da od putnika zahtijeva da svojim potpisom neposredno ili elektronskim putem potvrdi prijem programa putovanja ili izleta i potvrde o putovanju.

**Odobrenje i licenca za obavljanje djelatnosti turističkih agencija**

Član 17

1. Odobrenje i licencu za obavljanje djelatnosti turističke agencije Ministarstvo će izdati na zahtjev privrednog društva ili drugog oblika obavljanja privredne djelatnosti ako:

* je u skladu sa posebnim propisima registrovano u registru privrednih subjekata za obavljanje djelatnosti putničkih agencija,
* ima poslovni prostor u svojini ili sa pravom korišćenja (zakup i sl.), koji ispunjava minimalno tehničke uslove;
* je odredio zaposleno lice za obavljanje poslova poslovođe turističke agencije;
* ima sredstvo obezbjeđenja (jemstvo), izdato u skladu sa zakonom.

1. Odobrenje i licence izdaju se za svaku poslovnicu i podružnicu turističke agencije.
2. Pravno dejstvo izdatog odobrenja i licence prestaje istekom roka određenog u sredstvu obezbjeđenja.
3. Licenca se izdaje istovremeno sa odobrenjem na obrascu koji propisuje Ministarstvo.
4. Podaci o izdatim odobrenjima i licencama upisuju se po službenoj dužnosti u Centralni turistički registar.
5. Minimalno-tehničke uslove iz stava 1 alineja 2 ovog člana u zavisnosti od vrste i načina pružanja usluga propisuje Ministarstvo.

**Odgovornost za izvršenje paket aranžmana**

**Član 18**

1. Turistička agencija - organizator putovanja odgovorna je za izvršenje usluga paket aranžman, pozevazinih paket aranžmana, odnosno izleta, bez obzira da li usluge izvršava sama ili putem posrednika.
2. U cilju zaštite korisnika usluga iz prethodnog stava, turistička agencija dužna je da obezbjedi sredstvo obezbjeđenja - jemstvo ili drugi oblik obezbjeđenja u skladu sa posebnim propisima (polisa osiguranja ili neopoziva bankarska garancija za dobro izvršenje usluga naplativa na prvi poziv i bez prigovora ili novčani depozit na posebom računu kod poslovne banke).
3. Sredstvom obezbjeđenja korisnik usluga obezbjeđuje se da može na njegov zahtjev, bez odlaganja povratiti sva uplaćena sredstva u slučaju potpunog ili djelimičnog neispunjenja ili neurednog ispunjenja obaveza turističke agencije iz ugovora o putovanju, programa putovanja, odnosno programa izleta, kao i za slučaj neizvršavanja obaveza iz ugovora o putovanju zbog nesolventnosti organizatora putovanja, uključujući i troškove smještaja i povrata u mjesto polazišta.

Obezbjeđivanje prevoza

Član 19

1. Ako je programom paket aranžmana, odnosno izleta predviđen prevoz korisnika usluga, turistička agencija, na način propisan zakonom kojim se uređeje prevoz putnika u drumskom saobraćaju, može prevoz obavljati samostalno ili posredstvom drugog prevoznika.

(2) U toku obavljanja prevoza iz prethodnog stava, ovlašćeni predstavnik turističke agencije mora da ima spisak korisnika usluga (putnika).

**Visina sredstava obezbjeđenja**

**Član 20**

1. Jemstvo ili drugi oblik obezbjeđenja korisnika usluga, turistička agencija – organizator putovanja dužna je da obezbijedi u iznosu od najmanje 20.000,00 eura.
2. Ugovor i potvrda ugovora o putovanju u paket-aranžmanu mora da sadrži podatke o jemstvu ili drugom sredstvu obezbjeđenja, nazivu i adresi osiguravača izdavaoca polise sa brojem polise, nazivu i adresi poslovne banke koja je izdala garnciju sa brojem garancije ili kod koje je položen depozit i druge podatke potrebne za aktiviranje sredstva obezbjeđenja.
3. U sredstvu obezbjeđenja moraju biti jasno navedeni slučajevi obezbjeđenja korisnika usluga, koji su propisani ovim zakonom.
4. Korisnik jemstva iz stava 1 ovog člana je putnik, odnosno lice koje zaključuje ili za čiji račun ili u čije ime se zaključuje ugovor o putovanju u paket-aranžmanu ili ugovor o putovanju u povezanom putnom aranžmanu ili kupuje izlet, ili lice na koje je ustupljeno pravo korišćenja zaključenog ugovora o putovanju u paket-aranžmanu ili ugovora o putovanju u povezanom putnom aranžmanu ili izleta.

(5) Ugovor i potvrda ugovora o putovanju u paket-aranžmanu iz člana 27 ovog zakona, mora da sadrži podatke o jemstvu iz stava 1 ovog člana, o društvu za osiguranje ili poslovnoj banci sa matičnim brojem, adresom e - pošte i brojem telefona, broj izdate polise osiguranja, odnosno bankarske garancije i druge podatke potrebne za aktiviranje jemstva.

**Obaveza ponude dodatnih osiguranja**

**Član 21**

Turistička agencija - organizator putovanja dužna je prije zaključivanja ugovora o putovanju da ponudi putniku osiguranja: od rizika nastanka nesrećnog slučaja, bolesti na putovanju, oštećenja i gubitka prtljaga, za slučaj otkaza putovanja, kao i osiguranje kojim se osiguravaju troškovi pomoći i povratka putnika u mjesto polazišta u slučaju nesreće ili bolesti, te da ga u potpunosti informiše o bitnim elementima ovih osiguranja i o uslovima za zaključivanje ugovora.

Jemstvo za slučaj štete

Član 22

1. Jemstvom za slučaj štete zbog neispunjavanja, djelimičnog ispunjavanja ili neurednog ispunjavanja obaveza određenih ugovorom o putovanju, programom putovanja, odnosno programom izletaobezbjeđuje se naknada:

* za potraživanja uplaćenih sredstava putnika po osnovu ugovora o putovanju, odnosno programa izleta koje organizator putovanja nije realizovao;
* za potraživanja razlike između uplaćenih sredstava po osnovu ugovora o putovanju, odnosno programa izleta i umanjenih sredstava, srazmjerno neizvršenju ili nepotpunom izvršenju usluga utvrđenih programom putovanja, odnosno programom izleta.

1. Turistička agencija koja organizuje turističke paket – aranžmane, posreduje ili povjerava trećim licima izvšenje usluga smještaja, usluge pripremanja hrane, pića i napitaka, prevoza ili drugih usluga koje se odnose na putovanje, odgovara putniku za štetu koja je nastala zbog potpunog ili djelimičnog neizvršenja tih usluga.
2. Organizator putovanja odgovara za štetu koju putnik pretrpi prilikom izvršenja ugovora o paket aranžmanu, osim ako dokaže da se ponašao kao pažljiv organizator putovanja pri izboru lica koja su ih izvršila.
3. Putnik ima pravo da neposredno od trećeg lica odgovornog za štetu zahtijeva naknadu za pretrpljenu štetu.

(5) U mjeri u kojoj je naknadio štetu putniku, organizator putovanja stiče sva prava koja bi putnik imao prema trećem licu odgovornom za ovu štetu (pravo na regres).

(6) Putnik je dužan da ustupi organizatoru putovanja isprave i sve što je potrebno za ostvarivanje prava regresa.

**Jemstvo za slučaj insolventnosti**

**Član 23**

1. Jemstvom za slučaj insolventnosti turističke agencije - organizatora putovanja obezbjeđuju se:
   * naknade troškova nužnog smještaja, ishrane i povratka putnika sa putovanja u zemlji ili inostranstvu u mjestu polaska;
   * potraživanja uplaćenih sredstava putnika po osnovu ugovora o putovanju koje organizator putovanja nije realizovao;
   * potraživanja uplaćenih sredstava putniku u slučaju otkaza putovanja od strane putnika u skladu sa opštim uslovima putovanja.
2. Insolventnost turističke agencije - organizatora putovanja je nesposobnost plaćanja dospjelih obaveza u iznosu i roku dospjeća, kao i nemogućnost izmirenja obaveza organizatora putovanja, kada je iznos obaveza veći od iznosa sredstava kojima raspolaže na računima kod banaka
3. Organizator putovanja koji nema poslovno sjedište u nekoj državi potpisnici Ugovora o evropskom ekonomskom prostoru, a prodaje ili nudi na prodaju paket-aranžman, odnosno povezane putne aranžmane, odnosno izlete na tržištu Crne Gore, dužan je da obezbijedi jemstvo za slučaj insolventnosti, u skladu sa stavom 1 ovog člana.

(4) Turistička agencija posrednik sa poslovnim sjedištem u državi članici Evropske unije ili u drugoj državi potpisnici Ugovora o evropskom ekonomskom prostoru koji na tržištu Crne Gore prodaje paket - aranžmane organizatora putovanja koji ima poslovno sjedište izvan Evropskog ekonomskog prostora, dužna je da obezbijedi jemstvo za slučaj insolventnosti u skladu sa propisima države potpisnice Ugovora o evropskom ekonomskom prostoru, kojima se pruža zaštita u slučaju insolventnosti, osim ako pruži dokaze da organizator putovanja ima obezbijeđeno takvo jemstvo.

**Obim i efikasnost jemstva**

**Član 24**

1. Turistička agencija - organizator putovanja dužna je da obezbijedi da je jemstvo iz člana 20 ovog zakona efikasno (djelotvorno) i da pokriva predvidive troškove.
2. Jemstvo mora da pokrije plaćanja za paket - aranžmane, odnosno povezane putne aranžmane, odnosno izlete, kao i procijenjeni trošak repatrijacije u slučaju insolventnosti organizatora putovanja
3. Ako insolventnost organizatora putovanja utiče na izvršenje paket-aranžmana koji se počeo realizovati, jemstvom se pokriva repatrijacija putnika i prema potrebi finansiranje smještaja prije repatrijacije.

(4) Jemstvo mora da osigura povraćaj plaćenih sredstava za usluge putovanja koje nijesu ispunjene, bez nepotrebnog odlaganja nakon podnošenja zahtjeva putnika.

Poništavanje ili ukidanje odobrenja i licence za obavljanje djelatnosti

Član 25

1. Izdato odobrenje i licencu nadležni organ poništiće ili ukinuti u postupku na zahtjev imaoca odobrenja i licence.
2. Nadležni organ, po službenoj dužnosti, ili na zahtjev javnopravnog organa ili lica sa pravnim interesom, poništiće ili ukinuti odobrenje i licencu u slučajevima:

* ako se u postupku utvrdi da je imalac odobrenja prestao da obavlja odobrenu djelatnost;
* ako se u propisanom postupku utvrde nepravilnosti u poslovanju ili u pogledu drugih uslova koji su bili bitni za izdavanje odobrenja i licence, a ne otklone se u ostavljenom roku;
* u drugim slučajevima propisanim zakonom.

1. Rješenja iz stava 1 i 2 ovog člana upisuju se u Centralni turistički registar.

**Informacije o izletu**

**Član 26**

1. Turistička agencija je dužna da za svaki izlet koji organizuje, prije realizacije programa izleta u potpunosti informiše putnika, a posebno o:

* cijeni izleta;
* odredištu (destinaciji);
* broju dnevnih obroka;
* sredstvu, karakteristikama i kategoriji prevoza;
* planu putovanja;
* iznosu avansa, ostalim uslovima i načinu plaćanja preostalog iznosa cijene;
* uslovima na graničnom prelazu i zdravstvenim uslugama tokom izleta u drugoj državi;
* najmanjem broju putnika neophodnom za organizovanje izleta, kao i o roku u kojem će biti obaviješten u slučaju otkazivanja izleta zbog nedovoljnog broja prijavljenih putnika.

1. Informacije iz stava 1 ovog člana moraju biti saopštene neposredno ili u pisanoj formi, na jeziku putnika na jasan i razumljiv način.

**Izuzeće od zaključivanja ugovora**

**Član 27**

Ugovor o putovanju ne zaključuje se za organizovanje izleta, paket-aranžmana i povezane putne aranžmane koji su kraći od 24 sata, osim ako je uključeno noćenje.

**Ugovor o putovanju u paket - aranžmanu**

Član 28

Ugovorom o putovanju obavezuje se organizator putovanja, odnosno posrednik da pribavi putniku skup usluga koje se sastoje od prevoza, smještaja i drugih usluga koje su sa njima povezane, a putnik se obavezuje da organizatoru, odnosno posredniku plati jednu ugovorenu cijenu

**Informacije za paket-aranžmane**

**Član 29**

1. Organizator putovanja, kao i posrednik kada se paket-aranžman ili povezani putni aranžman prodaje putem posrednika, dužan je da putniku prije zaključivanja ugovora o paket-aranžmanu, pruži potpune informacije o karakteristikama putovanja a naročito o:

* planu putovanja sa periodima i datumima boravka, svim odredištima i noćenjima ako je uključen smještaj, vremenu i broju dnevnih obroka;
* vrstama prevoza, karakteristikama i kategorijama prevoznih sredstava, mjestima polaska i povratka sa datumima, mjestima i trajanju usputnih zadržavanja, saobraćajnim vezama na pravcu putovanja, približnom vremenu polaska i povratka, u slučaju da to vrijeme nije tačno određeno;
* lokaciji i karakteristikama smještaja, a prema potrebi i vrsti i kategoriji smještaja;
* drugim uslugama (posjete, izleti i sl.) kada su uključene u cijenu paket-aranžmana i jeziku kada se te usluge pružaju putem usmene komunikacije;
* uslugama koje se pružaju putniku u toku putovanja u okviru grupe i približnoj veličini te grupe;
* za lica sa smanjenom pokretljivošću informacije da li su uslovi za korišćenje usluga u toku putovanja ili odmora, prilagođeni mogućnostima tih lica.

1. Organizator putovanja dužan je da putnika u potpunosti upozna i sa sledećim informacijama:

* o svom nazivu i sjedištu (adresa, grad, država), nazivu i sjedištu posrednika, načinu komunikacije sa brojevima telefona i adresi e-pošte;
* ukupnoj cijeni paket-aranžmana, u kojoj su iskazani porezi, dodatne naknade, takse i ostali troškovi, a u slučaju da se troškovi ne mogi iskazati prije zaključivanja ugovora, informacije o tim troškovima koji će biti uračunati u ukupnu cijenu paket aranžmana;
* načinu plaćanja cijene, sa avansom ili bez avansa, rasporedu plaćanja kada je određeno u ratama, jemstvu ili drugom sredstvu kojim putnik obezbjeđuje plaćanje;
* najmanjem broju lica potrebnom za realizaciju paket-aranžmana, sa rokom za raskid ugovora o putovanju, u slučaju da nije dostignut odgovarajući broj lica za realizaciju paket aranžmanana;
* o uslovima u vezi putnih isprava (pasoša i viza) koji postoje u odredišnoj zemlji, okvirnom vremenu za pribavljanje viza, uključujući i informacije o uslovima i načinu korišćenja zdravstvenih usluga u odredišnoj zemlji;
* o visini naknade koju plaća putnik, u slučau da raskida ugovor o putovanju prije početka paket-aranžmana;
* o svim vrstama osiguranja, koja se odnose na pokrivanje troškova raskida ugovora od strane putnika, troškova pružanja pomoći kada su nastali u realizaciji putovanja, uključujući repatrijaciju, kao i za slučajeve bolesti, tjelesne povrede ili smrti.

1. Turistička agencija koja kao posrednik učestvuje u zaključivanju ugovora o paket-aranžmanu u ime organizatora putovanja koji nema sjedište u Crnoj Gori, dužna je da na službenom jeziku i jeziku u službenoj upotrebi u Crnoj Gori, u promotivnim materijalima i na svojoj internet stranici objavi podatke o organizatoru putovanja u čije ime nastupa, kao i podatke o svojim ovlašćenjima, opštim uslovima putovanja, pravima i obaveza agencije i pravima i obavezama korisnika usluga.
2. Informacije iz stava 1 i 2 ovog člana pružaju se na jasan, razumljiv i lako uočljiv način na službenom jeziku ili jeziku u službenoj upotrebi u Crnoj Gori, a istovremeno i na drugom putniku razumljivom jeziku.

(5) Informacije iz prethodnog stava mogu se pružati u pisanoj formi, putem internet stranice, putem linka, ili telefonskim putem, prema obrascu koji propisuje Ministarstvo.

**Karakter informacija**

**Član 30**

1. Informacije iz člana 29 stav 1 ovog zakona čine sastavni dio ugovora o putovanju u paket - aranžmanu i ne smiju se mijenjati, osim ako se ugovorne strane drugačije ne dogovore.

(2) Ako organizator putovanja, odnosno posrednik nijesu prije zaključivanja ugovora o putovanju u paket - aranžmanu informisali putnika o dodatnim naknadama, taksama ili ostalim troškovima, putnik nije dužan da snosi troškove naknada, taksi i drugih troškova.

**Zaključivanje ugovora o putovanju u paket - aranžmanu i**

**izdavanje potvrde o putovanju**

**Član 31**

1. Ugovor o putovanju u paket - aranžmanu sačinjava se na razumljivom jeziku i treba da bude čitljiv ako je u pisanom obliku.
2. Ako organizator putovanja, odnosno posrednik ili drugi pružalac turističkih, odnosno ugostiteljskih usluga obavljaju prodaju ili nude na prodaju paket - aranžmane na području Crne Gore, ugovor o putovanju u paket - aranžmanu mora da bude sačinjen na službenom jeziku ili jeziku u službenoj upotrebi u Crnoj Gori, a može biti istovremeno sačinjen i na nekom drugom putniku jasnom i razumljivom jeziku
3. Ako je ugovor o putovanju u paket - aranžmanu sastavljen na službenom jeziku ili jeziku koji je u službenoj upotrebi u Crnoj Gori, i na nekom drugom putniku jasnom i razumljivom jeziku, obje verzije ugovora smatraju se jednako vjerodostojnim.

(4) Organizator putovanja, odnosno posrednik ili drugi pružalac turističkih, odnosno ugostiteljskih usluga prilikom zaključivanja ugovora izdaje putniku potvrdu o putovanju.

(5) Potvrda o putovanju treba da sadrži: mjesto i datum izdavanja, oznaku i adresu organizatora putovanja, ime putnika, mjesto i datum početka i okončanja putovanja, datume boravka, podatke o prevozu, informacije o smještaju kao i drugim uslugama koje su obuhvaćene ukupnom cijenom, najmanji broj potrebnih putnika, ukupnu cijenu za skup usluga predviđenih ugovorom, uslove pod kojima putnik može tražiti raskid ugovora.

(6) Ako je prije izdavanja potvrde o putovanju putniku uručen program putovanja u kome se nalaze podaci iz stava 5 ovog člana, potvrda o putovanju može da sadrži samo uput na taj program.

(7) Postojanje i punovažnost ugovora o organizovanju putovanja nezavisni su od postojanja potvrde o putovanju i njene sadržine.

(8) Organizator putovanja odgovara za svu štetu koju druga strana pretrpi zbog neizdavanja potvrde o putovanju ili njene netačnosti.

**Sadržaj ugovora o putovanju u paket - aranžmanu**

**Član 32**

1. Ugovor o putovanju u paket - aranžmanu i potvrda o putovanju mora da sadrži informacije iz člana 29 stav 1 ovog zakona kao i podatke:
2. o posebnim zahtjevima putnika koje je organizator putovanja prihvatio;
3. da je organizator putovanja:

* odgovoran za pravilno izvršavanje svih usluga putovanja utvrđenih ugovorom;
* dužan da pruži pomoć ako se putnik nađe u poteškoćama u skladu sa članom 48 ovog zakona;

1. naziv društva za osiguranje ili poslovne banke kod kojih je obezbijeđeno jemstvo, podatke za kontakt uključujući adresu, grad, država, adresu e-pošte, broj telefona, identifikacioni broj, broj izdatog jemstva (broj polise osiguranja ili bankarske garancije) i druge podatke potrebne za aktiviranje jemstva;
2. ime, adresu, broj telefona, identifikacioni broj, adresu e-pošte i broj telefaksa predstavnika organizatora putovanja ili drugog kontakt lica ili službe koja omogućava putniku da stupi u kontakt s organizatorom kako bi zatražio pomoć ukoliko se nađe u poteškoćama ili kako bi prijavio svaku neusklađenost koju utvrdi prilikom izvršenja paket aranžmana;
3. informaciju da putnik bez odlaganja mora kojima putnik bez odlaganja može organizatoru putovanja da prijavi svaku neusklađenost koju utvrdi tokom izvršavanja usluge putovanja utvrđene ugovorom o putovanju u paket-aranžmanu;
4. kojima se omogućava direktan kontakt sa maloljetnikom ili licem odgovornim za maloljetnika u mjestu boravka maloljetnika, ako maloljetnik bez pratnje roditelja ili drugog ovlašćenog lica putuje na osnovu ugovora o putovanju u paket-aranžmanu koji uključuje smještaj;
5. o načinu rješavanja prigovora i sporova u odnosu na ugovor;
6. o načinu prenošenja ugovora na drugog putnika.
7. Pružalac usluga koje se kupuju putem online rezervisanja, dužan je da obavijesti organizatora putovanja o zaključivanju ugovora i da organizatoru putovanja pruži informacije potrebne za sačinjavanje paket - aranžmana.
8. Kada organizator putovanja primi obavještenje i informacije iz stava 2 ovog člana dužan je da putniku pruži informacije iz člana 29 ovog zakona i stava 1 ovog člana na trajnom nosaču podataka.

(4) Informacije iz st. 1 i 3 ovog člana moraju biti jasne, razumljive i dostupne na lako uočljiv način.

(5) Organizator putovanja dužan je da prije početka paket - aranžmana dostavi putniku karte, informacije o predviđenim vremenima polaska, o predviđenim vremenima za mjesta usputnog zaustavljanja, saobraćajnim vezama i dolasku.

**Obaveza čuvanja tajne**

**Član 33**

Obavještenja koja dobije o putniku, njegovom prtljagu i njegovim kretanjima, organizator putovanja može saopštavati trećim licima samo na osnovu odobrenja putnika ili na zahtjev nadležnog organa.

**Prenos ugovora o putovanju u paket - aranžmanu na drugog putnika**

**Član 34**

1. Putnik može da prenese ugovor o putovanju u paket - aranžmanu na drugo lice prije početka paket - aranžmana, pod uslovom da to lice ispunjava uslove za putovanje utvrđene ugovorom, o čemu obavještava organizatora putovanja u razumnom roku, najkasnije sedam dana prije početka putovanja.
2. Lice koje prenosi i lice na koje se prenosi ugovor o putovanju u paket - aranžmanu solidarno su odgovorni za plaćanje troškova koji proizilaze iz prenosa ugovora.

(3) Organizator putovanja dužan je da obavijesti lice koje prenosi ugovor o putovanju u paket - aranžmanu o stvarnim troškovima prenosa ugovora, koji ne smiju da pređu stvarni trošak organizatora putovanja koji je nastao prenosom ugovora o putovanju u paket – aranžmanu, i da dostavi dokaze o svim troškovima prenosa ugovora.

**Izmjena ugovorene cijene paket - aranžmana**

**Član 35**

1. Nakon zaključivanja ugovora o putovanju u paket - aranžmanu, organizator putovanja može da poveća ugovorenu cijenu samo ako je ugovorom utvrđena mogućnost povećanja cijene i pravo putnika na sniženje cijene, pod uslovom da je ugovorom utvrđen način izračunavanja korekcija cijene i ako je povećanje cijene posljedica promjene:

* cijene prevoza putnika koje proizilaze iz troškova goriva ili drugih izvora energije;
* visine poreza ili naknada za usluge putovanja obuhvaćene ugovorom koje određuju treća lica koja nisu direktno uključena u izvršavanje paket-aranžmana, uključujući takse, odnosno naknade za slijetanje, ukrcaj ili iskrcaj u lukama i vazdušnim lukama; ili
* deviznih kurseva koji su relevantni za paket-aranžman.

1. Ako povećanje cijene iz stava 1 ovog člana prelazi 8% ugovorene cijene paket-aranžmana, organizator putovanja ne može jednostrano da izmijeni cijenu.
2. Povećanje cijene, bez obzira na iznos, moguće je samo ako organizator putovanja na trajnom nosaču podataka i najkasnije 20 dana prije početka paket-aranžmana o povećanju cijene na jasan i razumljiv način obavijesti putnika, uz obrazloženje tog povećanja sa obračunom.
3. Ako su promjene iz stava 1 ovog člana uzrokovale sniženje cijene, organizator putovanja dužan je da putniku vrati razliku u cijeni.

(5) U slučaju sniženja cijene organizator putovanja ima pravo da iznos razlike iz stava 4 ovog člana umanji za stvarno nastale administrativne troškove, o čemu je na zahtjev putnika dužan da pruži dokaze o nastalim troškovima.

**Izmjena ostalih uslova ugovora o putovanju u paket - aranžmanu**

**Član 36**

1. Prije početka paket - aranžmana organizator putovanja ne smije jednostrano da izmijeni uslove ugovora o putovanju u paket - aranžmanu, osim cijene u skladu sa članom 35 ovog zakona, osim ako je to pravo utvrđeno ugovorom i ako je izmjena neznatna, pod uslovom da na trajnom nosaču podataka obavijesti putnika o izmjeni.
2. Ako organizator putovanja prije početka paket - aranžmana mora da znatno izmijeni karakteristike putovanja iz člana 29 stav 1 ovog zakona ili ne može da ispuni posebne zahtjeve putnika koje je prihvatio iz člana 32 stav 1 tačka a ovog zakona ili predloži povećanje cijene paket - aranžmana za više od 8%, putnik može da:

* prihvati predloženu izmjenu; ili
* raskine ugovor bez plaćanja naknade za raskid ugovora.

1. Ako putnik raskine ugovor o putovanju u paket-aranžmanu u skladu sa stavom 2 ovog člana, može da prihvati zamjenski paket-aranžman, po mogućnosti jednakog ili višeg kvaliteta, koji organizator putovanja ponudi.
2. Organizator putovanja dužan je da bez odlaganja na trajnom nosaču podataka obavijesti putnika o:

* izmjeni cijene iz stava 2 ovog člana i uticaju na cijenu paket-aranžmana;
* razumnom roku u kojem je putnik dužan da obavijesti organizatora putovanja da li prihvata predloženu izmjenu ili raskida ugovor;
* posljedicama u slučaju da putnik ne odgovori u roku iz alineje 2 ovog stava; i
* ponuđenom zamjenskom paket - aranžmanu i njegovoj cijeni, kada je to primjenjivo.

1. Povećanje cijene paket - aranžmana ne može se vršiti 20 dana prije početka putovanja, a druge izmjene uslova ugovora ne mogu se vršiti nakon početka putovanja.
2. Ako putnik u roku iz stava 4 alineja 2 ovog člana ne obavijesti organizatora, ugovor se smatra raskinutim.
3. Ako je zamjenski paket - aranžman iz stava 3 ovog člana nižeg kvaliteta ili cijene, putnik ima pravo na primjereno sniženje cijene.

(8) Ako putnik raskine ugovor o putovanju u paket - aranžmanu i ne prihvati zamjenski paket - aranžman, organizator putovanja dužan je da bez odlaganja, a najkasnije u roku od 14 dana od raskida ugovora, vrati putniku uplaćena sredstva i da mu nadoknadi štetu u skladu sa ovim zakonom.

**Pravo putnika na raskid ugovora o putovanju u paket - aranžmanu i pravo odustajanja**

**prije početka paket - aranžmana**

**Član 37**

1. Putnik može da raskine ugovor o putovanju u paket - aranžmanu u bilo kojem trenutku prije početka paket - aranžmana.
2. U slučaju iz stava 1 ovog člana organizator putovanja ima pravo na naknadu administrativnih troškova.
3. Organizator putovanja dužan je da obrazloži naknade za raskid ugovora o putovanju u paket - aranžmanu.
4. Ako ugovorne strane nisu ugovorom utvrdile naknadu za raskid ugovora, naknade za raskid ugovora utvrđuju se u određenom procentu ugovorene cijene paket - aranžmana koji se određuje srazmjerno vremenu preostalom do početka putovanja, iznosu uštede troškova organizatora putovanja i prihoda od pružanja usluga putovanja drugom putniku.
5. Na zahtjev putnika organizator putovanja dužan je da obrazloži iznos naknade za raskid ugovora iz stava 4 ovog člana.
6. Putnik može da raskine ugovor o putovanju u paket - aranžmanu prije početka paket - aranžmana bez plaćanja bilo kakve naknade za raskid ugovora u slučaju vanrednih okolnosti koje se nisu mogle izbjeći, a koje su nastupile na odredištu ili u njegovoj neposrednoj blizini i koje znatno utiču na ispunjenje paket-aranžmana ili koje znatno utiču na prevoz putnika na odredište.
7. U slučaju raskida ugovora iz stava 6 ovog člana putnik ima pravo na puni povrat svih plaćanja izvršenih za paket - aranžman i nema pravo na naknadu štete.
8. Organizator putovanja dužan je da putniku vrati uplaćene iznose za paket - aranžman umanjene za naknadu za raskid ugovora najkasnije u roku od 14 dana od dana raskida ugovora o putovanju u paket - aranžmanu.
9. Ako je ugovor zaključen izvan poslovnih prostorija, putnik ima pravo da u roku od 14 dana nakon zaključivanja ugovora odustane od ugovora o putovanju u paket - aranžmanu bez navođenja razloga.

(10) Ako putnik odustane od ugovora nakon početka putovanja, a razlog za to nijesu okolnosti iz stava 6 ovog člana, organizator ima pravo na puni iznos ugovorene cijene putovanja.

**Pravo organizatora na raskid ugovora o putovanju u paket - aranžmanu**

**prije početka paket - aranžmana**

**Član 38**

1. Organizator putovanja može da raskine ugovor o putovanju u paket - aranžmanu prije početka paket - aranžmana i putniku u cijelosti vrati uplaćena sredstva za paket - aranžman, bez obaveze naknade štete putniku, ako je broj lica koja su prijavljena za paket - aranžman manji od broja navedenog u ugovoru i ako organizator obavijesti putnika o raskidu ugovora u roku utvrđenom u ugovoru, ali ne kasnije od:

* 20 dana prije početka paket - aranžmana za putovanja koja traju više od šest dana;
* sedam dana prije početka paket - aranžmana za putovanja koja traju između dva i šest dana;
* 48 sati prije početka paket - aranžmana za putovanja koja traju manje od dva dana.

1. Organizator putovanja može da raskine ugovor o putovanju u paket - aranžmanu prije početka paket - aranžmana i putniku u cijelosti vrati uplaćena sredstva za paket - aranžman, bez obaveze naknade štete putniku, ako organizatora u izvršenju ugovora spriječe vanredne okolnosti koje se nisu mogle izbjeći i ako putnika o raskidu ugovora obavijesti bez odlaganja, prije početka paket - aranžmana.
2. U slučaju raskida ugovora iz st. 1 i 2 ovog člana, organizator putovanja dužan je da bez odlaganja, a najkasnije u roku od 14 dana od dana raskida ugovora o putovanju u paket - aranžmanu vrati putniku uplaćeni iznos za paket - aranžman.

(4) Ako je organizator odustao od ugovora za vrijeme njegovog izvršenja, ima pravo na pravičnu naknadu za ostvarene ugovorene usluge i dužan je da preduzme sve nužne mjere za zaštitu interesa putnika.

**Odgovornost za izvršenje paket-aranžmana**

**Član 39**

Za izvršenje usluga putovanja utvrđenih ugovorom o putovanju u paket - aranžmanu odgovoran je organizator, bez obzira da li te usluge vrši sam ili sa drugim pružaocima usluga putovanja.

**Ispravljanje neusklađenosti u izvršenju usluga putovanja**

**utvrđenih paket-aranžmanom**

**Član 40**

1. Putnik je dužan da, bez odlaganja, obavijesti organizatora putovanja o svakoj neusklađenosti usluga putovanja koje su utvrđene ugovorom o putovanju u paket - aranžmanu.
2. Ako neka od usluga putovanja nije izvršena u skladu sa ugovorom o putovanju u paket - aranžmanu, organizator putovanja na zahtjev putnika, dužan je da ispravi tu neusklađenost, osim ako to nije moguće ili ako bi otklanjanje neusklađenosti prouzrokovalo nesrazmjerne troškove uzimajući u obzir srazmjeru neusklađenosti i vrijednosti usluga putovanja na koje neusklađenost utiče.

(3) Ako organizator putovanja ne ispravi neusklađenost iz stava 2 ovog člana, putnik ima pravo na sniženje cijene i naknadu štete u skladu sa ovim zakonom.

(4) Ako organizator putovanja ne ispravi neusklađenost koju je dužan da ispravi u roku koji je odredio putnik, putnik može sam ispraviti neusklađenost i da zahtijeva naknadu troškova.

**Prava putnika i obaveze organizatora u slučaju nemogućnosti izvršenja**

**dijela usluga putovanja**

**Član 41**

1. Ako određeni dio usluga putovanja nije moguće izvršiti u skladu sa ugovorom o putovanju u paket-aranžmanu, organizator putovanja je dužan da ponudi putniku odgovarajuće alternativne aranžmane, po mogućnosti istog ili većeg kvaliteta od aranžmana utvrđenih ugovorom o putovanju u paket-aranžmanu, bez dodatnih troškova za putnika, i u slučaju kada putniku nije pružen povratak u mjesto polaska onako kako je ugovoreno.
2. Ako organizator putovanja predloži alternativni putni aranžman nižeg kvaliteta od aranžmana utvrđenog ugovorom o putovanju u paket - aranžmanu, organizator putovanja dužan je putniku da snizi cijenu putovanja.
3. Putnik može da odbije predložene alternativne putne aranžmane samo ako oni nijesu slični sa aranžmanima utvrđenim u ugovoru o putovanju u paket - aranžmanu ili ako je sniženje cijene neodgovarajuće.
4. Ako neusklađenost znatno utiče na izvršenje paket - aranžmana i ako organizator putovanja nije ispravio neusklađenost u roku koji je odredio putnik, putnik može da raskine ugovor o putovanju u paket - aranžmanu bez plaćanja naknade za raskid i da zahtijeva, prema potrebi, sniženje cijene i/ili naknadu štete u skladu sa ovim zakonom.
5. Ako organizator putovanja nije u mogućnosti da obezbijedi alternativni aranžmani ili ako putnik odbije predložene alternativne aranžmane u skladu sa stavom 3 ovog člana, putnik ima pravo na sniženje cijene i/ili naknadu štete u skladu sa ovim zakonom, bez raskidanja ugovora o putovanju u paket - aranžmanu.

(6) Ako paket - aranžman uključuje prevoz putnika, organizator putovanja dužan je da u slučaju iz st. 4 i 5 ovog člana obezbijedi bez odlaganja repatrijaciju putnika odgovarajućim prevozom, bez dodatnih troškova za putnika.

**Troškovi nužnog smještaja**

**Član 42**

Kada zbog vanrednih okolnosti koje se nijesu mogle izbjeći organizator putovanja nije u mogućnosti da obezbijedi povratak putnika u skladu sa ugovorom o putovanju u paket - aranžmanu, dužan je da snosi troškove nužnog smještaja najviše do tri noćenja po putniku, po mogućnosti u smještaju iste kategorije.

**Sniženje cijene**

**Član 43**

1. Putnik ima pravo na primjereno sniženje cijene za svaki period tokom kojeg je postojala neusklađenost u vezi sa ugovorenim putovanjem u paket - aranžmanu pod uslovom da je podnio zahtjev organizatoru putovanja u roku od osam dana od dana završetka putovanja, osim ako organizator putovanja dokaže da je neusklađenost prouzrokovao putnik.

(2) Zahtjev za sniženje cijene ne utiče na pravo putnika da zahtijeva naknadu štete.

**Naknada štete**

**Član 44**

1. Putnik ima pravo, pored sniženja cijene ili raskida ugovora, da zahtijeva od organizatora putovanja naknadu štete koju pretrpi kao rezultat bilo koje neusklađenosti, a organizator putovanja dužan je da putniku nadoknadi tu štetu bez odlaganja.
2. Organizator putovanja oslobađa se od odgovornosti za štetu ako dokaže da:

* je neusklađenost prouzrokovao putnik;
* je neusklađenost prouzrokovalo treće lice koje nije povezano sa pružanjem usluga putovanja utvrđenugovorom o putovanju u paket - aranžmanu i da je neusklađenost nepredvidiva ili neizbježna; ili

je do neusklađenosti došlo zbog vanrednih okolnosti koje nisu mogle da se izbjegnu.

**Ograničenje i isključenje odgovornosti**

**Član 45**

1. Odredbe ugovora o putovanju u paket - aranžmanu kojima se ograničava ili isključuje odgovornost organizatora putovanja za štetu ništave su.
2. Ugovorom o putovanju u paket - aranžmanu može se ograničiti iznos naknade štete za štete koje nisu posljedica tjelesne povrede ili za štete koje organizator putovanja nije prouzrokovao namjerno ili nepažnjom na iznos koji nije manji od trostruke ukupne cijene paket - aranžmana.

(3) Ograničenje iznosa naknade iz stava 2 ovog člana ne važi ako je organizator štetu prouzrokovao namjerno ili krajnjom nepažnjom.

**Pravo na naknadu štete putnika**

**Član 46**

1. Putnik ima pravo da podnese zahtjev za naknadu štete i/ili sniženje cijene u skladu sa ovim zakonom i međunarodnim konvencijama koje se odnose na vazdušni, željeznički, pomorski i drumski saobraćaj.

(2) Naknada štete i/ili sniženje cijene iz stava 1 ovog člana oduzimaju se jedne od drugih kako bi se izbjegla prekomjerna odšteta i/ili prekomjerno sniženje cijene.

**Zastara**

**Član 47**

1. Pravo putnika da zahtijeva sniženje cijene u skladu sa ovim zakonom zastarijeva u roku od dvije godine.

(2) Zastara počinje da teče prvog dana poslije dana na koji bi paket - aranžman prema ugovoru trebalo da se završi.

**Prigovori i zahtjevi u vezi sa ispunjenjem paket - aranžmana**

**Član 48**

1. Prigovore i zahtjeveu vezi sa ispunjenjem paket - aranžmana putnik može da uputi direktno posredniku kod kojeg je kupio paket - aranžman, a posrednik je dužan bez odlaganja da ih dostavi organizatoru putovanja.

(2) Prijem prigovora i zahtjeva od strane posrednika smatra se danom prijema od strane organizatora putovanja u pogledu rokova i rokova zastare.

Obaveza pružanja pomoći

Član 49

1. Organizator putovanja dužan je da putniku u poteškoćama bez odlaganja pruži odgovarajuću pomoć, a naročito:

* pružanje informacija o zdravstvenim službama, lokalnim organima i konzularnoj pomoći; i
* pružanje pomoći pri uspostavljanju daljinske komunikacije i pronalaženju alternativnih putnih aranžmana.

2) Ako je putnik poteškoću prouzrokovao namjerno ili nepažnjom, organizator putovanja može za pomoć iz stava 1 ovog člana da traži naknadu stvarnih troškova.

**Zaštita u slučaju insolventnosti za povezane putne aranžmane**

**Član 50**

1. Pružalac turističkih, odnosno ugostiteljskih usluga koji pruža povezane putne aranžmane dužan je da obezbijedi jemstvo za vraćanje svih uplaćenih sredstava koje je primio od putnika, ako usluga putovanja koja je dio povezanog putnog aranžmana nije izvršena zbog njegove insolventnosti, a u slučaju da pružalac turističkih, odnosno ugostiteljskih usluga vrši prevoz putnika, jemstvo mora da uključuje i repatrijaciju putnika.
2. Na pružaoca turističkih, odnosno ugostiteljskih usluga iz stava 1 ovog člana, na odgovarajući način primjenjuju se odredbe čl. 20 do 25 ovog zakona.

**Informacije za povezane putne aranžmane**

**Član 51**

1. Pružalac turističkih, odnosno ugostiteljskih usluga koji omogućava povezane putne aranžmane, dužan je da putniku prije zaključivanja ugovora pruži sljedeće informacije:

* da putnik ne može iskoristiti prava koja se primjenjuju isključivo na paket - aranžmane i da svaki pružalac usluga povezanog putnog aranžmana je odgovoran za pravilno izvršenje svojih usluga u skladu sa ugovorom;
* da putnik ima pravo na zaštitu u slučaju insolventnosti u skladu sa članom 50 ovog zakona.

1. Pružalac turističkih, odnosno ugostiteljskih usluga koji omogućava povezane putne aranžmane dužan je da pruža informacije iz stava 1 ovog člana putniku na obrascu koji propisuje Ministarstvo.
2. Ako pružalac turističkih, odnosno ugostiteljskih usluga koji omogućava povezane putne aranžmane ne obezbijedi zaštitu iz člana 50 ovog zakona u odnosu na usluge putovanja utvrđene povezanim putnim aranžmanom primjenjuju se odredbe člana 34 i čl. 37 do 42 ovog zakona.
3. Ako je zaključen ugovor za povezani paket - aranžman između putnika i drugog pružaoca turističkih, odnosno ugostiteljskih usluga koji ne omogućava povezani putni aranžman, drugi pružalac turističkih, odnosno ugostiteljskih usluga dužan je da obavijesti pružaoca turističkih, odnosno ugostiteljskih usluga koji omogućava povezani putni aranžman o zaključenom ugovoru.

Obaveza davanja podataka

**Član 52**

Putnik je dužan da blagovremeno dostavi sve podatke potrebne za organizovanje putovanja, a posebno za pribavljanje prevoznih karata, rezervaciju za smještaj, kao i isprave potrebne za prelazak preko granice, na zahtjev organizatora putovanja.

**Odgovornost za greške prilikom rezervacije**

**Član 53**

1. Pružalac turističkih, odnosno ugostiteljskih usluga odgovoran je za sve greške do kojih je došlo zbog tehničkih kvarova na sistemu rezervacija, ako je pristao da organizuje rezervisanje paket-aranžmana ili usluga putovanja koje su dio povezanog putnog aranžmana.

(2) Pružalac turističkih, odnosno ugostiteljskih usluga ne odgovara za greške prilikom rezervacije koje pričini putnik ili koje su prouzrokovane vanrednim okolnostima koje nisu mogle da se izbjegnu.

**Pravo na regresnu naknadu**

**Član 54**

Organizator putovanja ili posrednik koji je isplatio naknadu štete, odobrio sniženje cijene ili ispunio drugu obavezu u skladu sa ovim zakonom, ima pravo na naknadu štete od lica koje je doprinjelo nastanku štete iz kojeg je proizašla obaveza naknade štete, sniženja cijene ili druga obaveza.

**Navođenje informacija o paket - aranžmanu i povezanom putnom aranžmanu**

**Član 55**

1. Organizator paket - aranžmana ili pružalac turističke, odnosno ugostiteljske usluge koji omogućava povezani putni aranžman, dužan je da u informacijama koje pruža putniku navede da li nudi paket - aranžman ili povezani putni aranžman.
2. Ako organizator paket - aranžmana ili pružalac turističke, odnosno ugostiteljske usluge, koji omogućava povezani putni aranžman, informacije iz stava 1 ovog člana pruži kao neistinite i zavaravajuće, ne oslobađa se obaveza utvrđenih ugovorom o putovanju u paket - aranžmanu ili ugovorom o povezanom putnom aranžmanu.
3. Putnik ne može da se odrekne prava koja ima na osnovu ugovora o putovanju u paket - aranžmanu i ugovora o povezanom putnom aranžmanu.

(4) Odredbe ugovora ili izjave putnika kojima se direktno ili indirektno odriče od prava koja ima na osnovu ugovora o putovanju u paket - aranžmanu i ugovora o povezanom putnom aranžmanu ili kojima se ta prava ograničavaju ništave su.

Turistički vodič

Član 56

1. Turistički vodič je stručno lice koje, u izvršenju programa (putovanja ili izleta), samostalno, pod uslovima propisanim ovim zakonom, ili angažovano od strane turističke agencije, vodi turiste (posjetioce) po turističkim lokalitetima: gradovima, znamenitim kulturno-istorijskim mjestima, arheološkim nalazištima, prirodnim osobenostima lokaliteta i sl.
2. Lice iz stava 1 ovog člana je fizičko lice ili preduzetnik.
3. U vršenju usluga iz stava 1 ovog člana, turistički vodič sve informacije saopštava na nekom od stranih jezika ili na jeziku grupe.
4. Za organizovane grupe turista/izletnika na pojedinim turističkim lokalitetima za koje važi poseban režim rada, pružanje usluga turističkog vodiča je obavezno za njihov obilazak.
5. Turističke lokalitete iz stava 1 ovog člana propisuje Ministarstvo.

**Član 57**

**Počasni turistički vodič**

(1) Istaknutim naučnicima i stručnjacima može se na njihov zahtjev priznati svojstvo počasnogturističkog vodiča iz područja za koje su stručno specijalizovani.

1. Počasni turistički vodič može obavljati poslove vodiča samo povremeno.
2. Licima iz stava 1 ovog člana svojstvo počasnog turističkog vodiča rješenjem utvrđuje ministar.

Obaveze turističkog vodiča

Član 58

1. U pružanju usluga iz člana 56 stav 1 ovog zakona turistički vodič, po unaprijed utvrđenom programu, pruža turistima usluge obilazaka, pokazivanja i stručnog objašnjavanja: prirodnih ljepota i rijetkosti, kulturno – istorijskih spomenika, umjetničkih djela, etnografskih i drugih znamenitosti, istorijskih događaja i legendi o tim događajima i ličnostima, privrednih i društvenih događaja i dešavanja, kao i pojedinih mjesta i područja.
2. Turistički vodič prilikom pružanja usluga mora imati vidno istaknutu legitimaciju turističkog vodiča, oznaku turističke agencije, ukoliko je angažovan od strane turističke agencije, kao i dokaz o angažovanju u svojstvu turističkog vodiča.

**Evidencija vodiča**

**Član 59**

1. Turistička agencija dužna je da vodi evidenciju o angažovanim turističkim vodičima.
2. Evidencija iz stava 1 ovog člana sadrži:

* lične podatke turističkog vodiča, sa podacima o ličnim ili putnim ispravama;
* podatke iz legitimacije turističkog vodiča (broj i datum izdavanja i jezik na kojem se pružaju usluge);
* podatke o vremenu, odnosno periodu angažovanja;
* podatke o nazivu turističkog lokaliteta na kojem je turistički vodič angažovan.

**Legitimacija turističkog vodiča**

**Član 60**

1. Usluge turističkog vodiča može pružati lice kojem je Ministarstvo izdalo legitimaciju turističkog vodiča.
2. Legitimaciju turističkog vodiča izdaje Ministarstvo na zahtjev lica koje:

* posjeduje sertifikat o stečenoj nacionalnoj stručnoj kvalifikaciji za turističkog vodiča, izdat od strane ovlašćene ustanove;

posjeduje dokaz o poznavanju stranog jezika na kojem će pružati usluge turističkog vodiča.

1. Legitimaciju turističkog vodiča Ministarstvo će izdati i licu koje uz zahtjev dostavi rješenje iz člana 57 stav 3 ovog zakona.
2. Usluge turističkog vodiča može pružati i strani državljanin koji, pored uslova iz stava 1 ovog člana, ima dozvolu za privremeni ili stalni boravak u Crnoj Gori i koji dostavi dokaz o poznavanju crnogorskog jezika ili jednog od jezika koji su u službenoj upotrebi u Crnoj Gori.
3. Podatke o izdatim legitimacijama turističkog vodiča, Ministarstvo po službenoj dužnosti u upisuje Centralni turistički registar.
4. Obrazac legitimacije turističkog vodiča propisuje Ministarstvo.

Ukidanje legitimacije i brisanje podataka

Član 61

(1) Ministarstvo će rješenjem ukinuti legitimaciju turističkog vodiča o izdatoj turističkoj legitimaciji:

* na zahtjev imaoca legitimacije;
* ako se utvrdi da je legitimacija izdata na osnovu neistinitih podataka u ispravama;
* ako se utvrdi da turistički vodič ne pruža usluge na propisan način;

(2) Ministarstvo će podatke iz stava 1 po službenoj dužnosti evidentirati u Centralnom turističkom registru,kada prestaju sva prava koja se zasnivaju na legitimaciji turističkog vodiča.

Turistički pratilac

Član 62

1. Turistički pratilac je lice koje prati turističku grupu i obavlja operativno-tehničke poslove u praćenju turističkih grupa od početka putovanja do odredišta i nazad.
2. Usluge iz stava 1 ovog člana može vršiti lice koje je turistička agencija odredila i ovlastila kao turističkog pratioca određene turističke grupe.
3. Turistički pratilac prilikom vršenja usluga, kod sebe mora imati pisano ovlašćenje turističke agencije kojim je određen za turističkog pratioca turističke grupe.

(4) Angažovanje turističkog pratioca obavezno je u realizaciji paket aranžmana ili izleta za praćenje turističkih grupa od najmanje 15 putnika.

Turistički animator

Član 63

1. Turistički animator je fizičko lice koje u turističkoj i ugostiteljskoj djelatnosti planira i realizuje zabavne, kulturne, rekreativne i druge sadržaje tokom boravka turista.

(2) Usluge iz stava 1 ovog člana može da pruža lice koje ima sertifikat o stečenoj nacionalnoj stručnoj kvalifikaciji za turističkog animatora i ima aktivno znanje stranog jezika na kojem pruža usluge, odnosno jezika na kojem pruža usluge turističkog animatora;

1. Strani državljanin sa privremenim ili stalnim boravkom u Crnoj Gori, usluge animatora može pružati ako ima i dokaz o poznavanju crnogorskog jezika ili jednog od jezika u službenoj upotrebi u Crnoj Gori.
2. Turistički animator pruža usluge po osnovu radnog ili angažovanja po drugom pravnom osnovu od strane privrednog subjekta kojem je odobreno obavljanje turističke, odnosno ugostiteljske djelatnosti.

(5) Prilikom pružanja usluga turistički animator mora imati kod sebe dokaz o radnom ili angažovanju po drugom pravnom osnovu.

Turistički zastupnik

Član 64

1. Turistički zastupnik je turistička agencija, koja na osnovu zaključenog ugovora zastupa domaću ili stranu turističku agenciju u odredištima putovanja.

(2) U slučaju iz stava 1 ovog člana korisnik usluga mora biti obaviješten o bitnim podacima turističkog zastupnika, o njegovim ovlašćenjima, obavezama i eventualnim odgovornostima.

(3) Ugovor o zastupanju turistički zastupnik, dužan je dostaviti Ministarstvu u roku od 8 (osam) dana od dana zaključenja.

(4) Turistički zastupnik koji zastupa turističku agenciju iz države sa kojom postoji međunarodni sporazum o pojednostavljenju grupnih putovanja dužan je da uz ugovor dostavi i drugu dokumentaciju (rješenja, odobrenje za rad, na zahtjev Ministarstva.

(5) Podatke o turističkim zastupnicima Ministarstvo rješenjem upisuje u CTR.

Obaveze turističkog zastupnika

Član 65

U izvršenju ugovora o zastupanju turistički zastupnik dužan je da vodi računa o pravima i interesima putnika, kao i turističke agencije organizatora i da ih obavještava o svim sprovodenim aktivnostima iz programa putovanja i dodatnih usluga.

**III TURISTIČKE USLUGE NA KUPALIŠTIMA**

Kupališta i način pružanja turističkih usluga

Član 66

1. Uređenim kupalištima smatraju se posebno označene plaže ili djelovi plaža uz obalu mora, jezera i rijeka, kao i otvoreni ili zatvoreni bazen, sa odgovarajućom opremom i drugim sadržajima u svrhu pružanja usluga korisnicima.
2. Na uređenim kupalištima pružaju se usluge iznajmljivanja: plažnog mobilijara (suncobrana, ležaljki i sl.), sandolina, pedalina, dasaka za jedrenje, opreme za skijanje na vodi, ronilačke i ribolovne opreme, kao i usluge obuke skijanja na vodi, ronjenja i jedrenja, u skladu sa zakonom.
3. Usluge iznajmljivanja rekreativnih plovnih objekata na motorni pogon (skuteri na vodi, čamac i sl.) i jedrilica mogu se pružati na prostorima posebno određenim za tu namjenu.
4. Bliže uslove u pogledu uređenosti i opremljenosti, vrste i uslove korišćenja kupališta iz stava 2 i 3 ovog člana propisuje Ministarstvo.

Odobrenje za pružanje usluga na uređenim kupalištima

Član 67

1. Usluge na uređenim kupalištima mogu pružati privredna društva i drugi oblici obavljanja privrednih djelatnosti, na osnovu odobrenja koje izdaje nadležni organ lokalne uprave.
2. Odbrenje iz stava 1 ovog člana izdaje se na zahtjev privrednih društva ili drugih oblika obavljanja privrednih djelatnosti na osnovu dokaza o pravu korišćenja kupališta ili posebnog prostora iz člana 66 stav 3 ovog zakona, dokaza o osiguranju korisnika usluga za slučaj nezgoda, kao i dokaza o ispunjenosti uslova iz člana 66 stav 4 ovog zakona.

(3) Organ iz stava 1 ovog člana, podatke iz odobrenja upisuje po službenoj dužnosti u Centralni turistički registar.

**Ograničenja**

Član 68

1. U pružanju usluga na uređenim kupalištima nije dozvoljeno:

* od korisnika usluga zahtijevati naplatu ulaza ili ga uslovljavati obavezom korišćenja plažnog mobilijara, izuzev na otvorenim i zatvorenim bazenima;
* držati i izdavati skutere i rekreativne plovne objekte iz člana 66 stav 3 ovog zakona;
* korišćenje ili kretanje plovila na motorni ili mehanički pogon u akvatorijumu, koji je označen kao pripadajući dio uređenog kupališta;
* prisustvo domaćih životinja i kućnih ljubimaca, osim na za to uređenim kupalištima za tu namjenu;
* ulazak i parkiranje vozila;
* ograničavati pristup uređenom kupalištu.

(2) Pristup plažama posebne namjene, može se ograničiti, ako je to predviđeno posebnim propisom.

IV TURISTIČKE USLUGE NA PLOVNIM OBJEKTIMA U NAUTIČKOM TURIZMU

Usluga u nautičkom turizmu

Član 69

(1) Usluge u nautičkom turizmu podrazumijevaju usluge koje se pružaju turistima-nautičarima radi odmora, rekreacije i boravka na plovnim objektima (čamac, brod, jahta) na moru, jezerima i rijekama, kao i lukama nautičkog turizma-marinama i drugim prihvatnim objektima na obali.

1. Usluge iz stava 1 ovog člana mogu se pružati sa posadom ili bez posade, sa ili bez pružanja ugostiteljskih usluga – smještaja, pripremanja i usluživanje hrane, pića i napitaka u svrhu izletničkih tura ili u toku boravka turista-nautičara na plovnom objektu, koji ispunjava uslove iz člana 113 ovog zakona.

(3) Usluge iz stava 1 i 2 korisnicima se mogu pružati neposredno na plovnom objektu, posredstvom turističke agencije ili putem organizovanih mjesta određenih od nadležnog organa, odnosno privrednog subjekta koji upravlja lukama.

Prijava i rješenje za vršenje usluga u nautičkom turizmu

Član 70

1. Turističke usluge u nautičkom turizmu može da pruža privredno društvo ili drugi oblik obavljanja privrednih djelatnosti, na osnovu rješenja o upisu u Centralni turistički registar, koje nadležni organ lokalne uprave izdaje na osnovu prijave.

(2) Podnosilac je dužan da u prijavi, pored osnovnih podataka, navede vrstu usluga koje pruža i u prilogu dostavi:

- dokaz da je plovilo upisano u upisnik brodova, jahti i čamaca u Crnoj Gori;

- ugovor o pravu korišćenja operativne infrastrukture - vez;

- dokaz o osiguranju korisnika usluga od posljedica nesrećnog slučaja.

Obaveze pružaoca usluga u nautičkom turizmu

Član 71

Pružalac usluga u nautičkom turizmu dužan je da u plovnom objektu:

1. drži rješenje o upisu u Centralni turistički registar;
2. istakne cijene usluga koje pruža;
3. ima sertifikat o ispravnosti plovila za plovidbu;
4. na vidnom mjestu istakne podatke o nazivu, sjedištu i vremenu pružanja usluga;
5. vodi evidencije o turističkog prometa i podatke dostavlja nadležnim organima, u skladu sa posebnim propisima.

**V TURISTIČKE USLUGE U KONGRESNOM TURIZMU**

**Usluge u kongresnom turizmu**

**Član 72**

1. Turističke usluge u kongresnom turizmu su usluge planiranja, promocije, registracije učesnika, sadržajne i tehničke organizacije i realizacije skupova i događaja, koje istovremeno mogu uključivati ponudu smještaja, prevoza, turističkog transfera, izleta i drugih usluga u turizmu učesnicima skupova i događaja, kao i licima u njihovoj pratnji.
2. Usluge iz stava 1ovoga člana mogu pružati samo turističke agencije, pod uslovima propisanim ovim zakonom.

(3) Izuzetno, usluge iz stava 1 ovog člana mogu pružati i ugostitelji u svom ugostiteljskom objektu.

1. Pružanjem turističkih usluga u kongresnom turizmu ne smatra se organizacija kongresa, događaja ili sličnih skupova, koji ne uključuju ponudu smještaja, prevoza, turističkog transfera, izleta i drugih usluga u turizmu učesnicima skupova i događaja, kao i licima u njihovoj pratnji.

VI REKREATIVNE I AVANTURISTIČKE AKTIVNOSTI

Pojam aktivnosti

Član 73

1. U rekreativne i avanturističke aktivnosti spadaju naročito usluge koje se organizuju radi: planinarenja, korišćenja kajaka, aktivnosti avanturističkog parka, kanua i drugih sličnih plovila na brzim i mirnim vodama, ronjenja, jedrenja i jedrenja na dasci (windsurfing, kitesurfing), jahanja, skakanja padobranom i paraglajding, prolaza kanjonom (canyoning), skakanja elastičnim konopom (bungee jumping), vožnje žičarom ili na sajli (zip line), vožnje terenskim vozilom nekategorisnim putevima ili van puteva (jeeping off-road vehicles), speleoloških aktivnosti i drugih aktivnosti koje pružaju stručno osposobljena lica (vodiči, spasioci, instruktori, treneri i druga lica obučena za pružanje pojedinih usluga, koja imaju domaću ili međunarodnu licencu, odnosno sertifikat o osposobljenosti ili obučenosti).
2. Sredstva i oprema koji se koriste za pružanje usluga iz prethodnog stava moraju imati atest odnosno sertifikat o ispravnosti proizvođača ili drugog ovlašćenog subjekta.
3. Uslove i način pružanja usluga iz stava 1 ovog člana propisuje Ministarstvo.

Prijava za vršenje usluga

Član 74

1. Turističke usluge iz člana 73 ovog zakona može da pruža privredno društvo ili drugi oblik obavljanja privrednih djelatnosti, na osnovu rješenja o upisu u Centralni turistički registar, koje nadležni organ lokalne uprave izdaje na osnovu prijave.
2. Podnosilac je dužan da u prijavi, pored osnovnih podataka, navede vrstu usluga koje pruža i dostavi:

* dokaz o radnom ili po drugom pravnom osnovu angažovanog stručnog lica, sa dokazom o osposobljenosti ili obučenosti tog lica za sprovođenje određene sportsko - rekreativne ili avanturističke aktivnosti;
* dokaz o pravu korišćenja prostora i ateste, odnosno sertifikate o ispravnosti za sredstva i opremu, koja su neophodna u sprovođenju aktivnosti;
* dokaz o osiguranju korisnika usluga od posljedica nesrećnog slučaja.

Obaveze u izvođenju aktivnosti

Član 75

1. Pružalac usluga iz člana 73 ovog zakona, prije otpočinjanja aktivnosti, dužan je da:

- na prikladnom mjestu vidno istakne obavještenje i usmeno upozori korisnika o svim rizicima tokom odvijanja aktivnosti;

* za aktivnosti većih rizika obezbijedi pisanu saglasnost korisnika o prihvatanju rizika na sopstvenu odgovornost;

- licu mlađem od 18 godina ne dozvoli učešće u aktivnostima većeg rizika, a za ostale aktivnosti ne dozvoli učešće bez pisane saglasnosti roditelja, odnosno staratelja, u skladu sa posebnim propisima.

(2) Stručno lice pružaoca usluga kod sebe mora imati dokaz o radnom ili angažovanju po drugom pravnom osnovu.

VII TURISTIČKE USLUGE U ZDRAVSTVENOM TURIZMU

Lječilišta

Član 76

(1) Zdravstveni turizam je oblik turizma koji uključuje boravak i upotrebu medicinskih, rehabilitacionih i wellness usluga u cilju unapređenja zdravlja, prevencije i liječenja, a može uključivati i saradnju sa zdravstvenim ustanovama u zemlji i inostranstvu.

(2) Usluge u lječilištima koje se pružaju korisnicima radi prevencije bolesti, liječenja i rehabilitacije, smatraju se zdravstvenim uslugama u turizmu.

(3) U lječilištima pored zdravstvenih usluga, korisnicima se pružaju i ugostiteljske usluge koje se odnose na smještaj, pripremanje i usluživanje hrane, pića i napitaka.

1. (4) Usluge u zdravstvenom turizmu pružaju zdravstvene ustanove, koje su u skladu sa propisima iz oblasti zdravstva registrovane za pružanje tih usluga i koje posjeduju odobrenje nadležnog organa.
2. Izuzetno, usluge u zdravstvenom turizmu mogu se pružati u ugostiteljskim objektima, pod uslovima propisanim ovim zakonom.
3. Bliže uslove i način pružanja turističkih usluga u zdravstvenom turizmu, propisuje Ministarstvo podzakonskim aktom.

VIII DRUGE TURISTIČKE USLUGE

Usluga iznajmljivanja vozila

Član 77

1. Usluga iznajmljivanja vozila (rent-a-car) podrazumijeva davanje na privremeno korišćenje putničkog motornog vozila bez vozača, uz nadoknadu na osnovu zaključenog ugovora o iznajmljivanju vozila.

(2) Ugovor iz prethodnog stava sadrži lične podatke korisnika, podatke o osposobljenosti korisnika za upravljanje putničkim motornim vozilom, podatke o marki, tipu (modelu) i registarskoj oznaci putničkog motornog vozila, kao i podatke o međusobnim pravima i obavezama ugovornih strana.

(3) Iznajmljenim vozilom može upravljati samo lice navedeno u ugovoru kao korisnik, i za vrijeme korišćenja vozila kod sebe mora imati ugovor i saobraćajnu dozvolu izdatu za registrovano vozilo.

Subjekti pružanja rent a-car usluga

Član 78

1. Usluge iznajmljivanja vozila mogu pružati privredna društva i drugi oblici obavljanja privrednih djelatnosti na osnovu odobrenja izdatog od nadležnog organa lokalne uprave nadležnog prema mjestu pružanja usluga.
2. Odobrenje iz stava 1 ovog člana nadležni organ lokalne uprave izdaće na zahtjev privrednog subjekta koji:

* je registrovan u registru privrednih subjekata za pružanje rent-a-car usluga;
* ima poslovnicu, odnosno podružnicu u svojini ili drugom pravu korišćenja, u poslovnom prostoru koji ispunjava uslove koji se odnose na obavljanje djelatnosti turističkih agencija;

- ima u svojini ili zakupu (lizingu) najmanje pet putničkih motornih vozila registrovanih u Crnoj Gori, koja nijesu u upotrebi duže od pet godina i koja ispunjavaju uslove propisane zakonom kojim je uređena oblast bezbjednosti saobraćaja na putevima i zakonom o prevozu putnika u drumskom saobraćaju;

(3) Podatke iz odobrenja po službenoj dužnosti organ koji je izdao odobrenje upisuje u Centralni turistički registar.

**Iznajmljivanje motocikala i drugih vozila**

**Član 79**

1. Usluge iznajmljivanja drugih vozila na motorni pogon ili bez motornog pogona (motocikl, moped, tricikl, četvorotočkaš, skuter, bicikl za različitu namjenu i teren i sl), mogu pružati privredni subjekti na osnovu odobrenja za pružanje tih usluga, koje na zahtjev subjekta izdaje organ lokalne uprave nadležan prema mjestu pružanja usluga.

(2) Lokaciju za iznajmljivanje vozila iz prethodnog stava, određuje nadležni organ lokalne uprave.

(3) Odobrenje iz stava 1 ovog člana, nadležni organ lokalne uprave, izdaje shodnom primjenom odredbi ovog zakona koje se odnose na odobrenje iznajmljivanja putničkih motornih vozila i podatke po službenoj dužnosti upisuje u Centralni turistički registar.

IX UGOSTITELJSKA DJELATNOST

Ugostiteljske usluge

Član 80

1. Ugostiteljska djelatnost obuhvata pružanje usluga smještaja, pripremanja i usluživanja hrane, pića i napitaka.
2. Usluge iz stava 1 ovog člana pružaju se u ugostiteljskom objektu, a mogu se pružati i van ugostiteljskog objekta, u skladu sa ovim zakonom.
3. Ugostiteljsku djelatnost obuhvataju i usluge dostavljanja pripremljene hrane, pića i napitaka na mjestu koje korisnik odredi narudžbom, sa ili bez usluživanja (catering).
4. Ugostitelj koji pruža usluge iz stava 1 ovog člana može vršiti prevoz svojih gostiju sopstvenim vozilima na način propisan zakonom kojim se uređuje prevoz u drumskom saobraćaju.

Obavljanje ugostiteljske djelatnosti

Član 81

1. Usluge iz člana 80 mogu pružati privredna društva i drugi oblici obavljanja privrednih djelatnosti (u daljem tekstu: ugostitelji), u obimu usluga utvrđenih odobrenjem.
2. Pojedine ugostiteljske usluge mogu pružati i fizička lica, u skladu sa ovim zakonom.
3. Ugostiteljsku djelatnost mogu obavljati i:

- privredna društva ili druga pravna lica koja upravljaju zaštićenim prirodnim dobrom,

- obrazovne ustanove, učenički i studentski domovi u svojim objektima;

- vjerske i humanitarne organizacije;

- organizacije i udruženja penzionera isključivo za svoje članove;

- planinarski savez i članovi planinarskog saveza za svoje članove i članove međunarodnih udruženja/organizacija planinara u svojim objektima;

- lovačke organizacije za svoje članove i druge lovce u svojim objektima;

- ribolovačka udruženja za svoje članove i druge registrovane ribolovce u svojim objektima;

- udruženja pripadnika nacionalnih manjina za potrebe svojih članova i drugih pripadnika u svojim objektima;

- ustanove koje obavljaju muzičku i pozorišnu djelatnost za potrebe svojih posjetilaca u svojim objektima;

- ustanove koje obavljaju muzejsku i galerijsku djelatnost za potrebe svojih posjetilaca u svojim objektima;

- amaterske sportske organizacije za svoje potrebe u svojim objektima;

- lokalne turističke organizacije u uređenom dijelu prostora za degustaciju i prodaju domaćih proizvoda individualnih proizvođača u svrhu prezentacije turistima/posjetiocima.

(4) Odredbe ovog zakona ne primjenjuju se na usluge smještaja, pripremanja, usluživanja i prodaje hrane, bezalkoholnih pića i napitaka, ili pojedine od njih, koje u okviru svojih namjenski opremljenih i uređenih objekata po netržišnim cijenama ili bez naknade, pružaju:

- obrazovno-vaspitne ustanove za svoje korisnike i zaposlene,

ustanove socijalnog staranja (domovi, objekti za prehranu i sl.) za svoje korisnike i zaposlene;

- organizacije Crvenog krsta idruge humanitarne ili vjerske organizacije na humanitarnim ili vjerskim događajima;

- druge organizacije i udruženja, isključivo za svoje članove;

- ustanove kulture i druge ustanove isključivo za članove i posjetioce povodom organizovanja manifestacija;

- državni organi i privredna društva isključivo za zaposlene,

- turističke organizacije u uređenom dijelu prostora za degustaciju i prodaju suvenira i gastrosuvenira individualnih proizvođača u svrhu prezentacije turistima/posjetiocima.

(5) Usluge iz stava 4 ovog člana pružaju se u skladu sa posebnim propisima (o bezbjednosti hrane, zaštiti i zdravlju na radu, zaštiti od buke i dr.)

Ugostiteljski objekat

Član 82

1. Ugostiteljskim objektom, u smislu ovog zakona, smatra se poslovni objekat ili prostorija, koji ispunjava propisane uslove za obavljanje ugostiteljske djelatnosti.
2. Ugostiteljskim objektom smatra se i privremeni objekat postavljen ili izgrađen za ugostiteljsku namjenu u skladu sa posebim propisima.
3. Izuzetno od stava 1 ovog člana, ugostiteljska djelatnost se može obavljati i u objektima stambene namjene u okviru usluga koje se pružaju u domaćinstvu, seoskom domaćinstvu i turističkom apartmanskom bloku i hostelu, i u zajedničkoj prostoriji stambene zgrade, koja predstavlja zasebnu cjelinu i koja ispunjava propisane uslove, kao i u nestambenim djelovima stambenih zgrada koji su u funkciji poslovanja ugostiteljskog objekta pod uslovima propisanim zakonom.

Usluge van ugostiteljskog objekta

Član 83

1. Van ugostiteljskog objekta može se vršiti isporuka jela u zaštitnoj ambalaži, bezalkoholnih pića, napitaka i poslastica (jednostavne ugostiteljske usluge), ako su zadovoljeni uslovi u pogledu bezbijednosti hrane.

(2) Usluge iz prethodnog stava vrše se na prostoru koji odredi i pružaocu usluga odobri nadležni organ lokalne uprave.

Usluge u pokretnom objektu

Član 84

1. Pojedine ugostiteljske usluge (pripremanje i usluživanje hrane, pića i napitaka) mogu se pružati i u pokretnom ili drugom prikladnom objektu namjenski uređenom i opremljenom za pružanje tih usluga.

(3) Usluge iz prethodnog stava pružaju se na lokaciji koju odredi i pružaocu usluge odobri nadležni organ lokalne uprave.

Vrste ugostiteljskih objekata

Član 85

1. U odnosu na vrstu usluga ugostiteljski objekti mogu biti:
   * objekti za smještaj, pripremanje i usluživanje hrane, pića i napitaka;
   * objekti za smještaj;
   * objekti za pripremanje i usluživanja hrane, pića i napitaka:
   * objekti za catering (pripremanje i dostava hrane, pića i napitaka).

**Poslovanje u objektima**

**Član 86**

1. Ugostiteljski objekti za pružanje usluga smještaja, pripremanja i usluživanja hrane, pića i napitaka, mogu poslovati kao:

* hotel i slični objekti (turističko naselje, motel, pansion, eco lodge, glamping, wild beauty resort i dr.)

- kamp;

* gostionica, hostel, etno selo, odmaralište, planinarski dom, lovački dom;
* seosko domaćinstvo.

1. Ugostiteljski objekti za smještaj mogu poslovati kao:

* turistički apartman;
* studio apartman;
* turistički apartmanski blok (deset i više turističkih apartmana u okviru istog građevinskog objekta, odnosno kompleksa);
* porodična kuća i stan u stambenoj zgradi ili dio kuće i stana (soba) za iznajmljivanje.

1. Ugostiteljski objekti za pripremanje i usluživanje hrane, pića i napitaka, mogu poslovati kao:

* restoran (nacionalni, klasični, specijalizovani i drugi);
* bar, picerija, konoba, noćni klub, disko klub/bar, objekti brze hrane i sl.;
* poslastičarnica, pečenjara, pekara, degustaonica i sl.;
* posebni objekti ili prostori koji se koriste na komercijalnoj osnovi za održavanje raznih svečanih i drugih skupova (proslave, svadbe i sl.).

1. Ugostiteljski objekti za pripremanje i dostavu hrane, pića i napitaka sa ili bez usluživanja posluju kao catering objekti.

Odobrenje za obavljanje ugostiteljske djelatnosti

Član 87

(1) Ugostitelj, kao i fizičko lice iz člana 81 stav 2 ovog člana, ne može otpočeti ili nastaviti obavljanje ugostiteljske djelatnosti prije izdavanja odobrenja ili privremenog odobrenja za obavljanje ugostiteljske djelatnosti, odnosno donošenja rješenja o upisu u Centralni turistički registar.

1. Ministarstvo je nadležno za izdavanje odobrenja za usluge koje se pružaju u objektima iz člana 86 stav 1 alineja 1 i 4, kao i za objekte iz člana 86 stav 1 alieneja 2, za kamp koji ima 16 i više kamp parcela (mjesta), kao i za usluge u objektima iz člana 86 stav 2 alineja 3 (turistički apartmanski blok).
2. Organ lokalne uprave nadležan je za izdavanje odobrenja za pružanje ugostiteljskih usluga u ostalim objektima iz člana 86 stav 1 alineja 2 i alineja 3, iz stava 2 alineja 1, 2 i 4, stava 3 i stava 4 ovog zakona.
3. U smislu stava 1 ovog člana, za usluge koje se pružaju u objektu iz člana 86 stav 1 alineja 2, koje se na kamp zaključno sa 15 kamp parcela i objektima iz člana 86 stava 2 alineja 1, 2 i 4, podnosi se prijava po kojoj nadležni organ lokalne uprave donosi rješenje o upisu u Centralni turistički registar, u roku od 8 dana od dana uredno podnesene prijave.
4. Izuzetno od stava 2 i 3 ovog člana nadležni organ može izdati privremeno odobrenje za obavljanje ugostiteljske djelatnosti na period od godinu dana, sa mogućnošću produženja na isti period na zahtjev pružaoca usluga, u slučajevima legalizacije bespravnog objekta, odnosno pretvaranja stambenog objekta i nestambenih djelova stambene zgrade u poslovni, do okončanja tih postupaka.
5. Pružalac usluga je dužan podnijeti zahtjev iz stava 5 ovog člana, najkasnije 15 dana prije isteka roka na koji mu nadležni organ izdao privremeno odobrenje.
6. Naziv ugostiteljskog objekta ne može sadržati naziv bilo koje druge vrste ugostiteljskog objekta suprotno odobrenju iz stava 1 ovog člana.

(8) Podatke o izdatim odobrenjima iz stava 1 ovog člana po službenoj dužnosti nadležni organ upisuje u Centralni turistički registar.

**Izdavanje odobrenja**

Član 88

1. Uz zahtjev za izdavanje odobrenja za obavljanje ugostiteljske djelatnosti, ugostitelj dostavlja:

* dokaz o registraciji u registru privrednih subjekata, za obavljanje ugostiteljske djelatnosti, u skladu sa posebnim propisom;
* dokaz o posjedovanju odgovarajućeg poslovnog prostora u svojini ili drugim pravom korišćenja (zakup i sl.), koji u pogledu prostora i opreme ispunjava propisane uslove;
* dokaz o zaposlenom licu, odgovornom za poslovanje ugostiteljskog objekta.

Nepostupanje organa po zahtjevu

Član 89

(1) U slučaju da nadležni organ ne odluči o zahtjevu za izdavanje odobrenja za obavljanje ugostiteljske djelatnosti u roku od 15 dana od dana podnošenja urednog zahtjeva, ugostitelj može otpočeti sa obavljanjem ugostiteljske djelatnosti.

(2) U slučaju iz stava 1 ovog člana, ugostitelj je dužan da pisanim putem bez odlaganja, a najkasnije tri dana prije početka obavljanja djelatnosti, obavijesti nadležni organ o danu otpočinjanja obavljanja djelatnosti.

(3) Nakon prijema obavještenja iz stava 3 ovog člana, nadležni organ će bez odlaganja odlučiti o podnesenom zahtjevu.

(4) Ukoliko zahtjev iz stava 3 ovog člana nadležni organ odbije, ugostitelj je dužan da odmah obustavi obavljanje djelatnosti, a ukoliko ne obustavi obavljanje djelatnosti, smatra se da djelatnost obavlja bez odobrenja.

**Podnošenje prijave za obavljanje ugostiteljske djelatnosti**

Član 90

( 1) Prijava iz člana 87 stav 4 ovog zakona za obavljanje ugostiteljske djelatnosti sadrži:

* 1. podatke o podnosiocu prijave (naziv i sjedište, matični broj, odnosno ime i adresu, broj lične karte ili putne isprave za strance sa rokom važenja i nazivom organa koji je izdao);
  2. broj i datum rješenja o upisu u CRPS za obavljanje ugostiteljske djelatnosti, osim za fizička lica;
  3. mjesto i adresu objekta u kojem se pruža usluga;
  4. vrstu ugostiteljske usluge i strukturu smještajnih kapaciteta sa ukupnim brojem ležaja;
  5. mjesto i datum podnošenja prijave;
  6. potpis i/ili pečat podnosioca prijave.

1. Uz prijavu iz stava 1ovog člana podnosi se:

1) dokaz o svojini ili zakupu ili pravu korišćenja ugostiteljskog objekta, odnosno zemljišta za kamp;

2) fotokopija lične karte ili putne isprave za stranca, ako je podnosilac prijave fizičko lice;

3) izjava o ispunjenosti uslova u pogledu prostora, opreme i sredstava za obavljanje ugostiteljske djelatnosti u skladu sa članom 91 ovog zakona;

4) popunjen obrazac ček-liste za traženu kategoriju.

1. Dokaz o registraciji u CRPS pribavlja nadležni organ lokalne uprave po službenoj dužnosti.

Minimalno-tehnički uslovi za obavljanje ugostiteljske djelatnosti

Član 91

1. Objekti, posebni dijelovi objekta i prostori za pružanje ugostiteljskih usluga iz člana 83, 84, 85, 86 i 87 ovog zakona, u pogledu vrste i modela poslovanja, sadržaja, uređaja i opreme, moraju ispunjavati uslove koje propisuje Ministarstvo.
2. Organ nadležan za izdavanje odobrenja, u postupku po zahtjevu, utvrđuje ispunjenost uslova iz stava 1 ovog člana neposrednim pregledom objekta i drugim dokaznim sredstvima.
3. Pored uslova iz stava 1 ovog člana ugostiteljski objekti za obavljanje ugostiteljske djelatnosti moraju ispunjavati i druge uslove propisane posebnim propisima koji se odnose na bezbjednost hrane, izgradnju objekata, zaštitu na radu, protivpožarnu zaštitu i zaštitu od buke, u skladu sa posebnim propisima.
4. (1) Ugostitelj je dužan da u ugostiteljskom objektu obezbijedi pružanje usluga licima sa invaliditetom u skladu sa zakonom kojim je uređena zabrana diskriminacije lica sa invaliditetom.
5. Kontrolu ispunjenosti uslova iz stava 3 i 4 ovog člana, vrši organi nadležni za inspekcijski nadzor, u skladu sa posebnim propisima.

Kategorizacija ugostiteljskih objekata

Član 92

1. U postupku kategorizacije nadležni organ za izdavanje odobrenja na zahtjev ugostitelja utvrđuje ispunjenost uslova za dodjelu kategorije određenom ugostiteljskom objektu, za koje je ovim zakonom propisana obavezna kategorizacija.
2. Način kategorizacije i kategorija ugostiteljskog objekta određuje se u zavisnosti od vrste, uređenja i održavanja objekta, sadržaja i stanja opreme, vrste i kvaliteta usluga, posebnih standarda i drugih kriterijuma utvrđenih propisom Ministarstva.
3. U zavisnosti od ispunjenosti uslova iz stava 2 ovog člana, ugostiteljskom objektu koji se kategoriše, nadležni organ rješenjem dodjeljuje kategoriju iskazivanjem broja zvjezdica od 1 do 5.
4. Zahtjev iz stava 1 ovog člana ugostitelj je dužan da podnese najkasnije u roku od 5 dana, od dana prijema odobrenja za obavljanje ugostiteljske djelatnosti ili od dana podnošenja prijave iz člana 87 stav 4 ovog zakona.
5. Nadležni organ dužan je u dispozitivu odobrenja za obavljanje djelatnosti, kada se odnosi na objekte koji podliježu kategorizaciji, navesti zakonom određen rok u kom je ugostitelj dužan da podnese zahtjev za kategorizaciju.

(6) Ugostiteljski objekat kategoriše se na period od četiri godine.

(7) Ugostiteljskim objektima sa tri ili više zvjezdica koji raspolažu sa posebnim sadržajem i opremom može se dodijeliti specijalizacija.

(8) Podatke iz rješenja o dodjeli kategorije nadležni organ po službenoj dužnosti unosi u Centralni turistički registar.

**Obaveza kategorizacije**

Član 93

1. Obavezi kategorizacije podliježu objekti iz člana 86 stav 1 alineja 1, 2 i 4 ovog zakona, objekti iz člana 86 stav 2, kao i objekat iz stava 3 alineja 1 restoran).
2. Obavezi kategorizacije podliježu i objekti u kojima se djelatnost obavlja u sastavu integralnog (udruženi) modela poslovanja i turističkog rizorta, pojedinačno prema vrsti, osim turističke vile.

**Postupak kategorizacije**

Član 94

1. Ispunjenost uslova za dodjelu kategorije određenom ugostiteljskom objektu utvrđuje kolegijalni organ, koji čine najmanje tri člana, u skladu sa propisom kojim se uređuje upravni postupak
2. Kolegijalni organ stava 1 ovog člana rješenjem obrazuje starješina nadležnog organa.
3. Kolegijalni organ sprovodi postupak kategorizacije neposrednim pregledom objekta, o čemu sačinjava zapisnik i donosi rješenje o dodjeli kategorije za ugostiteljski objekat.

**Ponovna kategorizacija**

**član 95**

(l) Nakon isteka perioda važenja rješenja o dodjeli kategorije za objekte iz člana 86 stav 1 alineja l, 2 i 4, stav 2 alineja 3 i stav 3 alineja 1 ovog zakona Ministarstvo, odnosno nadležni organ lokalne uprave, vrši ponovnu kategorizaciju ugostiteljskog objekta na zahtjev ugostitelja.

1. Za ugostiteljske objekte zaključno sa tri zvjezdice, ugostitelj uz zahtjev za ponovnu kategorizaciju podnosi izvještaj o ispunjavanju uslova za određenu kategoriju (samokategorizacija) Ministarstvu, odnosno nadležnom organu lokalne uprave, radi izdavanja rješenja o rekategorizaciji ugostiteljskog objekta.
2. Zahtjev za ponovnu kategorizaciju mora da se podnese najmanje 15 dana prije isteka perioda važenja rješenja o dodjeli kategorije objekta.
3. Ponovna kategorizacija ugostiteljskih objekata vrši se na način propisan za kategorizaciju ugostiteljskih objekata.
4. Podaci iz rješenja o ponovnoj kategorizaciji upisuju se u Centralni turistički registar.

Označavanje i isticanje kategorije

Član 96

1. Ugostitelj je dužan da na osnovu rješenja o dodijeljenoj kategoriji pribavi i na vidnom mjestu pored glavnog ulaza istakne tablu sa oznakom kategorije (broj zvjezdica) i vrste ugostiteljskog objekta.
2. Oblik, izgled i materijal za izradu table iz prethodnog stava propisuje Ministarstvo.

**Posebni standardi ugostiteljskog objekta**

**Član 97**

1. Za pojedine ugostiteljske objekte mogu se propisati i posebni standardi za kvalitet, kao i za pojedine vrste usluga (bed & bike standard, wild beauty standard itd.).
2. Poseban standard na zahtjev ugostitelja, rješenjem određuje Ministarstvo odnosno nadležni organ lokalne uprave zavisno od vrste ugostiteljskog objekta.
3. Podaci iz rješenja iz stava 2 ovog člana upisuju se u Centralni turistički registar.
4. Kontrolu ispunjenosti uslova za posebni standard iz stava 1 ovog člana vrši nadležni inspektor.
5. Ako ugostiteljski objekat prestane da ispunjava uslove za poseban standard, ukinuće se rješenje o određivanju posebnog standarda.
6. Vrste ugostiteljskih objekata iz stava 1 ovog člana za koje se može utvrditi poseban standard, vrste posebnih standarda, uslove i elemente koji moraju biti ispunjeni za pojedini standard, način utvrđivanja posebnih standarda, izgled oznake i način označavanja posebnog standarda propisuje Ministarstvo.

**Tajni gost**

**Član 98**

(1) Tajni gost je jedno ili više fizičkih lica koje odredi Ministarstvo radi vršenja kontrole ispunjenosti uslova za dodijeljenu kategoriju nivoa četiri i pet zvjezdica, uslova za posebni standard kvaliteta, koje ocjenjuje kvalitet usluge boraveći u ugostiteljskom objektu bez najave najmanje 24 časa.

(2) Tajni gost prije, tokom i nakon boravka u ugostiteljskom objektu, ne smije odati cilj posjete.

(3) Tajni gost nakon boravka u ugostiteljskom objektu, sačinjava zapisnik sa ocjenom i stručnim mišljenjem o ispunjavanju uslova koji dostavlja Ministarstvu.

(4) Ukoliko se na osnovu zapisnika iz stava 3 ovog člana utvrde odstupanja u pogledu nivoa dodijeljene kategorije i standarda kvaliteta, zapisnik se dostavlja nadležnoj inspekciji, radi provjere navoda iz zapisnika i preduzimanja mjera.

Obaveze ugostitelja

Član 99

1. Ugostitelj u pružanju odobrenih ugostiteljskih usluga, dužan je naročito da:

* na ulazu ugostiteljskog objekta, istakne naziv i vrstu objekta u skladu sa izdatim odobrenjem, a u objektima namijenjenim samo za naturizam naznačiti da se usluge pružaju samo tim korisnicima;
* na ulazu u objekat vidno istakne obavještenje o radnom vremenu;
* u ugostiteljskom objektu posjeduje odobrenjene za pružanje usluga i rješenje o dodjeli kategorije, ukoliko objekat podliježe kategorizaciji;
* u ugostiteljskom objektu za smještaj, na recepciji istakne kućni red objekta, a izvod iz kućnog reda u svim sobama i apartmanima;
* utvrdi i primjenjuje normative i vrste hrane, pića i napitaka koji se uslužuju i korisniku usluge, po njegovom zahtjevu, omogući uvid u normative;
* jelovnike/cjenovnike sa težinom hrane, odnosno zapreminom pića i napitaka obezbijedi gostima na svakom stolu u objektu;
* cjenovnike svih usluga koje pruža učini dostupnim korisnicima, a u cjenovniku usluga smještaja naznači i iznos boravišne takse i osiguranja, da usluge pruža po istaknutim cijenama korisniku, na način utvrđen posebnim propisom izda račun za svaku pruženu uslugu;
* u elektronskoj ili pisanoj formi na dnevnom nivou i na propisan način vodi knjigu gostiju u objektima za smještaj;
* u svim ugostiteljskim objektima, na mjestu dostupnom korisniku usluga vodi evidenciju prigovora i postupa po prigovorima u skladu sa posebnim propisom;
* u pružanju usluga obezbijedi jednakost korisnika bez uslovljavanja i diskriminacije;
* usluge pruža kvalitetno, poštujući sve preuzete obaveze po rezervacijama ili ugovorima, u skladu sa rapoloživim kapacitetima;
* održava prostorije, uređaje i opremu u ispravnom i čistom stanju;
* na uređaju za emitovanje muzike instalira limitator jačine zvuka kojim se ograničava nivo buke;
* podatke o popunjenim kapacitetima za smještaj, odnosno o ostvarenom broju noćenja dostavlja lokalnoj turističkoj organizaciji i organu uprave nadležnom za poslove statistike, najkasnije do desetog u mjesecu za prethodni mjesec.

(2) Sadržaj i način vođenja knjige gostiju propisuje Ministarstvo.

Posebne obaveze i prava ugostitelja

Član 100

1. U ugostiteljskom objektu u kojem se uslužuju alkoholna pića, druga pića ili napici sa sadržajem alkohola, ugostitelj je dužan da na vidnom mjestu istakne obavještenje o zabrani usluživanja tih pića licima mlađim od 18 godina.

(2) Ugostitelj je posebno dužan da licu mlađem od 18 godina, kao korisniku usluga u ugostiteljskom objektu, uskrati usluživanje alkoholnih pića i drugih pića ili napitaka sa sadržajem alkohola.

Period obavljanja ugostiteljske djelatnosti

Član 101

1. Usluge u ugostiteljstvu mogu se pružati tokom cijele godine, određenom godišnjem vremenskom periodu (sezonski) ili povremeno (u toku trajanja manifestacija, sajmova, priredbi i sl.).
2. Ugostitelj je obavezan, da u slučaju potrebe privremenog ili trajnog prestanka pružanja usluga, pisanim putem obavijeste nadležni organ koji je izdao odobrenje, tri dana prije, a najkasnije sa danom privremenog ili trajnog prestanka obavljanja djelatnosti.
3. Ugostitelj koji je privremeno obustavio obavljanje ugostiteljske djelatnosti, obavezan je da o početku ponovnog otpočinjanja obavljanja djelatnosti, obavijesti nadležni organ na način i u rokovima iz stava 2 ovog člana.
4. U slučaju da se obavještenje odnosi na trajni prestanak, nadležni organ ukinuće rješenjem izdato odobrenje za obavljanje ugostiteljske djelatnosti.

(5) Podaci o privremenoj obustavi i trajnom prestanku obavljanja ugostiteljske djelatnosti upisuju se u Centralni turistički registar.

**X POSEBNI MODELI POSLOVANJA UGOSTITELJSKIH OBJEKATA**

**Posebni modeli poslovanja**

**Član 102**

1. Posebni modeli poslovanja ugostiteljskih objekata su:
2. Kondo model poslovanja,
3. Mješoviti model poslovanja,
4. Integralni (udruženi) model poslovanja,
5. Turistički rizort.

**Kondo model poslovanja**

**Član 103**

1. Kondo model poslovanja podrazumijeva poslovanje, upravljanje i održavanje hotela kao komercijalne jedinice, koji se, kao jedinstveni turistički proizvod, na tržištu nudi isključivo preko upravljača, odnosno hotelskog operatora koji upravlja hotelom, a nad čijim pojedinačnim smještajnim jedinicama pravo svojine imaju fizička ili pravna lica, sa ograničenim pravom korišćenja smještajnih jedinica, u skladu sa ovim zakonom.
2. Kondo model poslovanja može se obavljati u hotelu kategorije minimum pet zvjezdica u primorskom regionu i Glavnom gradu i kategorije minimum četiri zvjezdice u sjevernom i središnjem regionu, osim Glavnog grada, koji je u funkciji 12 mjeseci tokom godine.
3. Smještajne jedinice iz hotela iz stava 2 ovog člana moraju biti u biti u komercijalnoj funkciji najmanje deset mjeseci u toku godine.
4. U periodu kada smještajna jedinica iz hotela iz stava 2 ovog člana nije u komercijalnoj funkciji, vlasnik smještajne jedinice, ima pravo korišćenja smještajne jedinice, shodno ugovoru o iznajmljivanju i ugovoru o upravljanju i održavanju, koji zaključuje sa upravljačem hotela.

**Zabilježba komercijalne upotrebe**

**Član 104**

Na osnovu ugovora o kupoprodaji smještajnih jedinica iz člana 103 ovog zakona, vrši se zabilježba tereta komercijalne upotrebe i zabilježba tereta da jedinicom upravlja upravljač, u skladu sa posebnim propisom.

**Upravljanje održavanje hotela po kondo modelu poslovanja i iznajmljivanje smještajnih jedinica**

**Član 105**

1. Upravljanje i održavanje hotela po kondo modelu poslovanja vrši se na osnovu ugovora o upravljanju i održavanju, koji se zaključuje u pisanoj formi istovremeno sa ugovorom o kupoprodaji smještajne jedinice u formi predviđenoj za ugovore o kupoprodaji nepokretnosti.
2. Iznajmljivanje smještajnih jedinica u hotelu koji posluje po kondo modelu vrši se na osnovu ugovora o iznajmljivanju, koji se u pisanoj formi zaključuje između vlasnika smještajne jedinice i upravljača u formi predviđenoj za ugovore o zakupu nepokretnosti.
3. Obavezne elemente ugovora o upravljanju i održavanju i ugovora o iznajmljivanju, propisuje Ministarstvo podzakonskim aktom.

**Mješoviti model poslovanja**

**Član 106**

1. Mješoviti model poslovanja može da se obavlja u hotelu kategorije minimum pet zvjezdica, kapaciteta minimum 120 smještajnih jedinica u primorskom regionu i Glavnom gradu i kategorije minimum četiri zvjezdice kapaciteta minimum 60 smještajnih jedinica u središnjem i sjevernom regionu osim Glavnog grada, koji je u funkciji 12 mjeseci i predstavlja jedinstvenu cjelinu u pogledu poslovanja, upravljanja i održavanja.

(2) Smještajne jedinice u hotelu iz stava 1 ovog člana mogu biti predmet pojedinačne prodaje uz mogućnost opcionog izdavanja na dobrovoljnoj osnovi.

(3) Procenat smještajnih jedinica u hotelu iz stava 1 ovog člana namijenjenih prodaji ne može prelaziti 50% ukupnih smještajnih kapaciteta hotela.

(4) Izuzetno od stava 3 ovog člana, u hotelu kategorije minimum pet zvjezdica kapaciteta minimum 240 smještajnih jedinica u primorskom regionu i Glavnom gradu i kategorije minimum četiri zvjezdice kapaciteta minimum 120 smještajnih jedinica u središnjem i sjevernom regionu osim Glavnog grada, procenat smještajnih jedinica namijenjenih prodaji ne može prelaziti 60% ukupnih smještajnih jedinica.

(5) Upravljač može ugovorom povjeriti poslove upravljanja hotelom iz stava 1 ovog člana hotelskom operatoru.

(6) Odredbe člana 104 i 105 ovog zakona shodno se primjenjuju i na mješoviti model poslovanja.

**Integralni (udruženi) model poslovanja**

**Član 107**

1. Integralni (udruženi) model poslovanja podrazumijeva poslovanje tri ili više hotela i/ili drugih objekata, koji su udruženi radi ponude jedinstvenog turističkog proizvoda na tržištu i predstavljaju jednu funkcionalnu cjelinu.
2. Prava i obaveze između vlasnika ili korisnika objekata iz stava 1 ovog člana uređuje se ugovorom, koji se zaključuje u pisanoj formi i ovjerava pred nadležnim organom za ovjere.
3. Ugovorom iz stava 2 ovog člana, određuje se ugostitelj koji upravlja objektima iz stava 1 ovog člana.
4. Bliže uslove i način integralnog (udruženog) modela poslovanja propisuje Ministarstvo.

**Turistički rizort**

**Član 108**

1. Turistički rizort je ugostiteljski objekat, izgrađen na zemljištu minimalne površine od 5ha, a maksimalne površine od 150ha, koji predstavlja funkcionalnu i poslovnu cjelinu, sa minimum jednim hotelom kapaciteta minimum 60 smještajnih jedinica kategorije najmanje četiri zvjezdice u sjevernom i središnjem regionu, osim Glavnog grada, odnosno kapaciteta minimum 120 smještajnih jedinica kategorije najmanje pet zvjezdica u primorskom regionu i Glavnom gradu, koji u svom sastavu može imati turističke vile, sa raznovrsnom strukturom sadržaja ponude koju čine: welness elnes centri, restorani, golf igrališta, marine, sportski tereni, skijališta i/ili drugi sadržaji, kojim upravlja jedno ili više privrednih društava ili drugih pravnih lica i na tržištu se plasira kao cjelovit i jedinstven visokokvalitetan turistički proizvod i mora biti u funkciji 12 mjeseci godišnje.
2. Na upravljanje i održavanje turističkog rizorta i iznajmljivanje turističkih vila u okviru turističkog rizorta primjenjuju se odredbe člana 105 ovog zakona.
3. Bliže uslove i način poslovanja turističkog rizorta propisuje Ministarstvo.

XI UGOSTITELJSKE USLUGE U DOMAĆINSTVU I SEOSKOM DOMAĆINSTVU

Ugostiteljske usluge u domaćinstvu

Član 109

1. Ugostiteljske usluge u domaćinstvu obuhvataju usluge smještaja koje se pružaju turistima u:

* turističkim apartmanima;
* porodičnoj kući i stanu kao posebnom dijelu stambene zgrade za iznajmljivanje ili dijelu kuće i stana (soba);

- kampu do 15 kamp parcela i sa kapacitetom smještaja do 30 osoba.

1. Usluge smještaja u domaćinstvu mogu pružati i fizička lica koja imaju u svojini ili u susvojini uz pisanu saglasnost suvlasnika, do 20 ležajeva, kao i kampu do 15 kamp parcela sa kapacitetom smještaja do 30 osoba.
2. Izuzetno, usluge smještaja u domaćinstvu mogu pružati članovi uže porodice/treća lica, kojima lica iz stava 2 ovog člana daju ovlašćenje za obavljanje ove vrste usluge, na obrascu koji propisuje Ministarstvo, ovjereno od strane organa nadležnog za ovjeru ili sa kojima lica iz stava 2 ovog člana zaključe ugovor o zakupu, u kojem je izričito navedeno da zakupac ima mogućnost davanja nekretnine iz stava 1 ovog člana u podzakup.

(4) Ugostiteljske usluge u domaćinstvu mogu pružati i privredna društva i drugi oblici obavljanja privredne djelatnosti u smještajnim kapacitetima koji imaju u svojini ili zakupu smještajne jedinice sa više od 20 ležajeva.

Obaveze pružaoca usluga u domaćinstvu

Član 110

Pružalac usluga u domaćinstvu dužan je da:

* na vidnom mjestu objekta istakne naziv i vrstu sa oznakom kategorije, u skladu sa izdatim rješenjima;
* na vidnom mjestu u objektu istakne cijene usluga smještaja sa iznosom boravišne takse i osiguranja;
* izda račun za pružene usluge, u skladu sa posebnim propisima;
* na propisan način vodi knjigu gostiju;
* vodi evidenciju prigovora i postupa po prigovorima u skladu sa posebnim propisima;
* podatke o popunjenim kapacitetima za smještaj, odnosno o ostvarenom broju noćenja dostavlja lokalnoj turističkoj organizaciji i organu uprave nadležnom za poslove statistike, najkasnije do desetog u mjesecu za prethodni mjesec.
* u objektu drži rješenje o upisu u Centralni turistički registar.

Ponuda i prodaja usluga u domaćinstvu

Član 111

1. Ponudu i prodaju usluga smještaja u domaćinstvu, imalac odobrenja može da vrši neposredno putem reklamiranja i javnog oglašavanja ili posredstvom ovlašćenog posrednika – turističke agencije.
2. Neposrednu ponuda i prodaju iz stava 1 ovog člana imalac odobrenja vrši isključivo u objektima za smještaj ili u objektu koji u tu svrhu odredi nadležni organ lokalne uprave.

Usluge u seoskom domaćinstvu

Član 112

1. Usluge u seoskom domaćinsvu obuhvataju usluge u ruralnim područjima, koje se pružaju u objektima u sastavu poljoprivrednog gazdinstva i prostoru poljoprivrednog gazdinstva.
2. Usluge u seoskom domaćinstvu može pružati privredno društvo i drugi oblik obavljanja privrednih djelatnosti, kao i fizičko lice, koji su kod organa nadležnog za oblast poljoprivrede, u skladu sa zakonom, registrovani kao nosioci poljoprivrednog gazdinstva.
3. Usluge iz stava 1 ovog člana obuhvataju:

* pripremanje i usluživanje hrane, pića i napitaka, pretežno od proizvoda iz sopstvene proizvodnje,
* smještaj u kućama i drugim objektima u okviru seoskog domaćinstva (bungalov i sl.), smještaj na katunima (koliba i sl.) i smještaj u kampu do 15 kamp parcela.

1. Na usluge u seoskom domaćinstvu shodno se primjenjuju i odredbe iz člana 109 stav 2, 3 i 4 ovog zakona.
2. Konzumiranje ili degustacija hrane, pića i napitaka vrši se u za to uređenom dijelu objekta ili otvorenog prostora.
3. U pogledu obaveza pružaoca usluga u seoskom domaćinstvu, shodno se primjenjuju odredbe iz člana 110 ovog zakona.
4. Bliže načine i uslove pružanja usluga u seoskom domaćinstvima propisuje Ministarstvo.

**XII OSTALE UGOSTITELJSKE USLUGE**

Ugostiteljske usluge na plovnom objektu

Član 113

1. Privredno društvo i drugi oblik obavljanja privredne djelatnosti, pružanje usluga pripremanja i usluživanja hrane, pića i napitaka može vršiti na plovnom objektu u toku plovidbe ili sidrišta uz obalu, ukoliko posjeduje odobrenje, u skladu sa ovim zakonom.
2. Odobrenje za pružanje usluga iz stava 1 ovog člana, nadležni organ lokalne uprave izdaće privrednom subjektu koji ima dokaz:

* da je registrovan za pružanje iz stava 1 ovog člana u registru privrednih subjekata,
* da ima pravo svojine ili korišćenja na plovnom objektu;
* da ima pravo korišćenju vodenog prostora, u skladu sa zakonom;
* o zaposlenom licu odgovornom za pružanje usluga.

1. Na pružaoca usluga iz stava 1 ovog člana, shodno se primjenjuju odredbe ovog zakona, kojim su utvrđene obaveze ugostitelja u pružanju tih usluga.

(4) Podaci iz odobrenja iz stava 2 ovog člana nadležni organ po službenoj dužnosti upisuje u Centralni turistički registar.

Usluge kampovanja

Član 114

1. Kamp predstavlja određenu površinu koja je planskim dokumentom ili programom privremenih objekata državnog organa u zoni zaštićenih područja i zoni morskog dobra ili programom privremenih objekata organa lokalne uprave, predviđena za tu namjenu i koja ispunava uslove u pogledu uređenja i opreme za boravak turista, utvrđene propisom Ministarstva

1. U kampu se pružaju usluge obezbjeđenjem i iznajmljivanjem gostu dijela prostora (kamp mjesto, kamp parcela) za smještaj sredstava i opreme za kampovanje u njegovom posjedu (šator, kamp prikolica, pokretna kućica – mobilhome i sl.), ili gostu obezbijedi smještaj u opremi pružaoca usluga, odnosno u postavljenom ili izgrađenom objektu (kućica u kampu, bungalov i sl.);
2. U kampu se mogu pružati i usluge pripremanja i usluživanja hrane, pića i napitaka.
3. Usluge u kampu mogu pružati privredna društva i drugi oblici obavljanja privrednih djelatnosti, kao i fizičko lice na osnovu odobrenja izdatog od nadležnog organa.
4. Na zemljišnom prostoru, koje prostornim planom nije predviđeno za namjenu kampovanja, nadležni organ može na period od godinu dana izdati privremeno odobrenje, uz mogućnost produženja, u skladu sa programom postavljanja privremenih objekata, uz saglasnost nadležnog organa lokalne samouprave ili upravljača zaštićenog područja ili morskog dobra.
5. Podaci iz izdatih odobrenja nadležni organ po službenoj dužnosti upisuje u Centralni turistički registar.

**XIII PODSTICANJE RAZVOJA TURIZMA**

Program podsticajnih mjera

Član 115

1. Radi unapređenja konkurentnosti i razvoja turizma u skladu sa strateškim dokumentima donosi se Program podsticajnih mjera za:

- podsticanje izgradnje turističke infrastrukture, turističke suprastrukture, sportsko-rekreativnih i drugih pratećih sadržaja značajnih za unaprjeđenje kvaliteta turističke ponude;

- unapređenje postojećeg turističkog proizvoda i intenziviranje njegovog korišćenja;

- unapređenje znanja i vještina u turizmu;

- podsticanje turističkog prometa;

- efikasniju promociju turističke destinacije.

1. Program iz stava 1 ovog člana na predlog Ministarstva donosi Vlada.
2. Sredstva za finansiranje podsticajnih mjera iz stava 1 ovog člana, obezbjeđuju se iz sredstava opredijeljenih Budžetom Crne Gore.
3. Program podsticajnih mjera u oblasti turizma, može donijeti i organ jedinice lokalne samouprave iz sredstava opredijeljenih Budžetom jedinice lokalne samouprave.
4. Program iz st. 2 i 4 ovog člana sadrži:

- mjere koje će se sprovoditi;

- korisnike sredstava;

- uslove za dodjelu sredstava;

- iznos sredstava;

- kriterijume i postupak za dodjelu sredstava.

1. Sredstva za podsticajne mjere iz stava 1 ovog člana dodjeljuju se putem javnog oglasa koji sprovodi Ministarstvo, Nacionalna turistička organizacija Crne Gore odnosno jedinica lokalne samouprave.

(7) Bliže uslove i način dodjele i korišćenja sredstava iz st. 1, 2, 4 i 6 ovog člana propisuje Vlada, odnosno jedinice lokalne samouprave.

Korisnici podsticajnih mjera

Član 116

Korisnici podsticajnih mjera mogu biti:

- privredna društva, druga pravna lica, preduzetnici i fizička lica koja obavljaju turističku i ugostiteljsku djelatnost;

- privredna društva, druga pravna lica, preduzetnici i fizička lica koja obavljaju djelatnost povezanu sa turizmom i ugostiteljstvom.

**XIV CENTRALNI TURISTIČKI REGISTAR**

**Jedinstvena evidencija**

Član 117

1. Centralni turistički registar predstavlja jedinstven i javan elektronski sistem kojim se vodi evidencija podataka o odobrenjima, rješenjima o dodjeli kategorije, koja su privrednim subjektima izdata za pružanje pojedine vrste usluga u turizmu i ugostiteljstvu, kao i evidenciju bitnih podataka iz odobrenja i drugih.
2. Nadležni organi nakon izdavanja odobrenja, u roku od 5 dana, po službenoj dužnosti unose u Centralni turistički registar podatke iz stava 1 ovog člana.

(3) Ministarstvo pravilnikom propisuje podatke koje sadrži Centralni turistički registar, oblik, način vođenja i unosa tih podataka, kao i mogućnost njihovog korišćenja.

**Jedinstvena evidencija turističkog prometa**

**Član 118**

1. Jedinstvena evidencija turističkog prometa je evidencija koju vode ugostitelji koji pružaju usluge smještaja o: broju turista i njihovoj strukturi i broju ostvarenih noćenja u objektima za pružanje usluga smještaja i plovnim objektima nautičkog turizma.
2. U jedinstvenu evidenciju turističkog prometa mogu se unositi i podaci iz drugih evidencija koje vode drugi organe državne uprave.
3. Podaci iz jedinstvene evidencije turističkog prometa mogu se koristiti u statističke svrhe i radi praćenja turističkog prometa.

(3) Način vođenja, sadržaj i upotrebu jedinstvene evidencije turističkog prometa propisuje Vlada.

**XV NADZOR I INSPEKCIJSKI NADZOR**

Vršenje nadzora

Član 119

1. Nadzor nad sprovođenjem ovog zakona i propisa donešenih na osnovu ovog zakona vrši Ministarstvo.

(2) Inspekcijski nadzor primjene ovog zakona i podzakonskih propisa vrše ovlašćeni turistički i drugi inspektori nadležni za primjenu pojedinih materijalnih propisa koji se odnose ili su u vezi sa pružanjem usluga u turizmu i ugostiteljstvu, na način i u skladu sa načelima i pravilima zakona kojim je uređen postupak inspekcijskog nadzora.

Inspekcijski nadzor u turizmu i ugostiteljstvu

Član 120

1. Inspekcijski nadzor u primjeni ovog zakona vrše turistički inspektori državnog organa nadležnog za inspekcijski nadzor, kao i inspektori u organima lokalne uprave, u skladu sa propisom organa jedinice lokalne samouprave.
2. Turistički inspektor državnog organa vrši nadzor u objektima i prostoru subjekta nadzora (privrednog društva i drugog oblika obavljanja privrednih djelatnosti i fizičkog lica), koji usluge u turizmu i ugostiteljstvu pružaju na osnovu odobrenja izdatih od strane Ministarstva.
3. Ovlašćeni inspektor u organu lokalne uprave, vrši nadzor u objektima i prostoru subjekta nadzora, koji usluge u turizmu i ugostiteljstvu pruža na osnovu odobrenja izdatog od strane organa lokalne uprave.

Dužnosti turističkog inspektora

Član 121

1. U postupku inspekcijskog nadzora ovlašćeni turistički inspektor utvrđuje tačno i potpuno činjenično stanje i ocjenjuje da li subjekat nadzora pruža usluge u skladu sa odobrenjem i obavezama propisanim ovim zakonom, te da li su u toku poslovanja izmijenjeni uslovi u pogledu prostora, uređaja i opreme, a koji su bitni za pružanje odobrenih usluga.
2. Ako inspektor utvrdi postojanje nepravilnosti, dužan je da o istim upozna ovlašćeno lice subjekta nadzora i ostavi mu razuman rok u kom je dužan da otkloniti utvrđene nepravilnosti.
3. U slučaju da subjekt nadzora ne otkloni nepravilnosti u roku koji mu je određen, kao i u slučaju utvrđenih nepravilnosti većeg značaja ili obima u odnosu na propisane uslove ili obaveze, inspektor je dužan da preduzme upravne mjere i radnje propisane zakonom, kojim je uređen inspekcijski nadzor i ovim zakonom.

**Ovlašćenja inspektora**

**Član 122**

U postupku inspekcijskog nadzora turistički inspektor ovlašćen je da pregleda objekte, prostorije ili prostore u kojima subjekt nadzora pruža usluge, uređaje i opremu u tim objektima, da pregleda evidencije, ugovore i drugu obaveznu dokumentaciju u pružanju usluga u skladu sa odobrenjem i obavezama utvrđenim ovim zakonom.

Upravne mjere i radnje turističkog inspektora

Član 123

1. Ako u postupku inspekcijskog nadzora turistički inspektor utvrdi da je povrijeđen zakon ili drugi propis dužan je da preduzme upravne mjere i radnje propisane posebnim zakonom kojim je uređen inspekcijski nadzor i ovim zakonom.
2. Ako turistički inspektor utvrdi da subjekat nadzora (privredno društvo, preduzetnik ili fizičko lice) usluge u djelatnosti turizma ili ugostiteljstva pruža bez odobrenja ili protivno odobrenju, dužan je da bez odlaganja, primjenom zakona kojim je uređena odgovornost pravnih lica za krivična djela i zakona kojim su propisana krivična djela, podnese krivičnu prijavu za krivično djelo obavljanje privredne djelatnosti bez odobrenja ili protivno odobrenju.
3. Kad se utvrdi da se djelatnost bez odobrenja obavlja u objektu ili prostoru poslovne namjene, turistički inspektor dužan je da putem pečaćenja preduzme mjeru zabrane korišćenja tog objekta ili prostora.
4. Kad turistički inspektor u postupku inspekcijskog nadzor utvrdi da je subjekat nadzora povrijedio zakon a ta povreda je ovim zakonom predviđena kao prekršaj, dužan je na način i u skladu sa posebnim zakonom kojim je uređen prekršajni postupak, da putem izdavanja prekršajnog naloga izreče novčanu kaznu, odnosno podnese zahtjev za pokretanje prekršajnog postupka.

**Shodna primjena**

**Član 124**

Inspektori organa lokalne uprave u okviru svojih nadležnosti i ovlašćenja, postupak inspekcijskog nadzora iz oblasti turizma i ugostiteljstva vrše shodnom primjenom odredaba članova 121, 122 i 123 ovog zakona koje se odnose na turističke inspektore u državnom organu.

XVI PREKRŠAJI I NOVČANE KAZNE

Član 125

1. Novčanom kaznom u iznosu od 500 eura kazniće se za prekršaj privredno društvo ako:
2. ne obavijesti nadležni organ o privremenoj obustavi ili ponovnom otpočinjanju obavljanja djelatnosti, (čl. 9 stav 2 i 3 i čl. 101 stav 2 i 3);
3. ne istakne nazive na poslovnici, odnosno podružnici turističke agencije (čl. 14 stav 1 tačka 1);
4. u poslovnici, odnosno podružnici vidno ne istakne odobrenje i/ili licencu, radno vrijeme, uslove, sadržaj i/ili cijenu usluga ili ne vodi evidenciju prigovora (čl. 14 stav1 tačka 2 i 3);
5. u turističkoj agenciji ne vodi evidenciju o angažovanim turističkim vodičima (čl. 59 stav 1);
6. ne angažuje turističkog pratioca za praćenje turističkih grupa (čl. 62 stav 4);
7. koristi usluge turističkog animatora protivno članu 63;
8. ne dostavi Ministarstvu ugovor o zastupanju, ili na zahtjev Ministarstva ne dostavi drugu dokumentaciju (čl. 64 stav 3 i 4);
9. na uređenom kupalištu postupa protivno odredbama iz člana 68 stav 1;
10. u pružanju usluga u nautičkom turizmu postupa protivno odredbama članu 71;
11. ne istakne tablu sa oznakom vrste i kategorije ugostiteljskog objekta u skladu sa članom 96 stav 1;
12. ne istakne na vidnom mjestu ugostiteljskog objekta naziv sa vrstom objekta, odnosno naznaku da je objekat namijenjen turistima (čl. 99 stav 1 tačka, čl. 110 stav 1 alineja 1 i čl. 112 stav 6);
13. na ulazu ugostiteljskog objekta vidno ne istakne obavještenje o radnom vremenu (čl. 99 stav 1 alineja 2);
14. u ugostiteljskom objektu ne drži odobrenje za pružanje usluga i rješenje o kategorizaciji (čl. 99 stav 1 tačka 3 i čl. 110 stav 1 tačka 1);
15. na recepciji ne istakne kućni red objekta, odnosno izvod iz kućnog reda u svim smještajnim jedinicama (čl. 99 stav 1 alineja 4).

(2) Za prekršaj iz stava 1 ovog člana kazniće se odgovorno lice u privrednom društvu novčanom kaznom u iznosu od 200 eura, a preduzetnik u iznosu od 300 eura.

**Član 126**

1. Novčanom kaznom u iznosu od 200 eura kazniće se fizičko lice ako:
2. u svojstvu ovlašćenog predstavnika turističke agencije nema spisak putnika tokom realizacije paket aranžmana, odnosno izleta kojim je predviđen prevoz korisnika usluga (čl. 19 stav 2);
3. u pružanju usluga turističkog vodiča postupa protivno obavezama iz čl. 58 stav 2;
4. u pružanju usluga turističkog pratioca kod sebe nema ovlašćenje turističke agencije iz čl. 62 stav 3;
5. pruža usluge turističkog animatora bez dokaza o radnom ili angažovanju po drugom pravnom osnovu (član 63 stav 5);
6. u pružanju usluga u rekreativnim i avanturističkim aktivnostima kod sebe nema dokaz o radnom ili angažovanju po drugom pravnom osnovu (čl. 75 stav 2).
7. postupa protivno odredbama čl. 110 i čl. 112 stav 6;

Član 127

1. Novčanom kaznom u iznosu od 500 eura do 10.000 eura kazniće se za prekršaj privredno društvo ako:
2. vrši reklamiranje i javno objavljivanje punuda turističkih i ugostiteljskih usluga protivno odredbama člana 4 ili člana 14 stav 1 tačka 12);
3. organizuje ili nudi paket aranžmane bez programa i uslova putovanja (čl. 14 stav 1 tačka 5 ili člana 15 stav 1);
4. putnika ne informiše o svim pojedinostima paket aranžmana, a putnika sa smanjenom pokretljivošću o prikladnosti putovanja ili odmora njegovim potrebama, o odgovornosti i sredstvima obezbeđenja za slučaj djelimičnog ili potpunog neizvršenja paket aranžmana, kao i uslučaju nesolventnosti (čl. 14 stav 1 tačka 5 i 6);
5. sa korisnikom usluga ne zaključi ugovor o putovanju ili ne izda potvrdu o putovanju (čl. 14 stav 1 tačka 7 i 8);
6. nema program izleta koji organizuje sa podacima iz člana 14 stav 1 tačka 10;
7. ne zaključi ugovor i vodi evidenciju sa pratećom dokumentacijom, u skladu sa članom 14 stav 1 tačka 11;
8. saopšti ili objavi podatke o indetitetu putnika putovanju protivno odredbama člana 14 stav 1 tačka 13;
9. nema dokaz o sredstvima obezbeđenja paket aranžmana, odnosno izleta, kao i svim vrstama osiguranja od rizika koji eventualno mogu nastati tokom vremena realizacije paket aranžmana odnosno izleta (čl. 14 stav 1 tačka 14);
10. ne vodi ažurno i uredno evidenciju zaključenih ugovora o putovanju ili evidenciju o organizovanim izletima (čl. 14 stav 1 tačka 15);
11. u organizovanju učeničkih i studentskih ekskurzija, u sastavu ugovora ne obezbijedi spisak iz člana 15 stav 4;
12. nudi ili vrši prodaju paket aranžmana agencije organizatora putovanja, protivno članu 16;
13. prije zaključivanja ugovora o putovanju, putnika ne ponudi ili informiše o osiguranjima na način propisan članom 21;
14. prije realizacije programa izleta, odnosno paket aranžmana putniku ne pruži informacije u vezi sa članom 26 i članom 29;
15. prije realizacije ugovora o putovanju o paket aranžmanu promijeni informacije iz čl. 29 stav 1 ovog zakona koji su sastavni dio ugovora, bez saglasnosti ugovorne strane (čl. 30 stav 1)
16. ako organizator putovanja postupa u suprotnosti sa odredbama čl. 40 stav 2, čl. 41 stav 1, 2, 5 i 6, čl. 42 i čl. 43;
17. ako turističke agencije vrste posrednik, bez odlaganja ne dostavi prigovor i zahtjeve putnika u vezi sa ispunjenjem paket aranžmana, organizatoru putovanja (čl. 48 stav 1)
18. ako organizator putovanja korisniku usluga u poteškoćama, bez odlaganja ne pruži odgovarajuću pomoć u skladu sa odredbama čl. 49 stav 1;
19. ako pružalac turističkih odnosno ugostiteljskih usluga u realizaciji povezanih putnih aranžmana postupa protivno odredbama čl. 50 stav 1;
20. ako pružalac turističkih odnosno ugostiteljskih usluga postupa protivno odredbama čl. 53 stav 1;
21. povjeri poslove koji se odnose na turističkog vodiča, pratioca ili animatora, licu koje nema odobrenje za pružanje tih usluga, odnosno koje po radnom i drugom pravnom osnovu nije angažovano (čl. 58 stav 2, čl. 60 st. 1, čl. 62 stav 2, čl. 63 stav 2 i 4);
22. u pružanju usluga izvođenja rekreativnih i avanturističkih aktivnosti koristi sredstva i opremu za koje nema odgovarajuće ateste ili sertifikate (čl. 73 stav 2), odnosno ne postupa na način propisan članom 75 stav 1;
23. vrši prevoz protivno odredbama člana 80 stav 4;
24. najkasnije tri dana prije početka obavljanja djelatnosti, ne obavijesti nadležni organ o danu otpočinjanja obavljanja djelatnosti (član 89 stav 2);
25. ne podnese zahtjev za ponovnu kategorizaciju u roku iz čl. 95 stav 3;
26. ne utvrdi normative i vrste hrane, pića i napitaka koji se uslužuju u ugostiteljskom objektu, ili korisniku po njegovom zahtjevu ne omogući uvid u normative (čl. 99 stav 1 alineja 5);
27. cjenovnike ugostiteljskih usluga ne učini dostupnim korisnicima, odnosno u cjenovniku usluga ne naznači i iznose boravišne takse i osiguranja (čl. 99 stav 1 alineja 6);
28. korisniku usluge za svaku pruženu uslugu u ugostiteljskom objektu, ne izda račun na način utvrđen posebnim propisom (čl. 99 stav1 alineja 7);
29. u objektima za smještaj ne vodi knjigu gostiju na propisan način u elektronskoj ili pisanoj formi (čl. 99 stav 1 alineja 8);
30. u pružanju ugostiteljskih usluga postupi protivno članu 99 stav 1 alineja 10;
31. prilikom izdavanja smještajnih kapaciteta kojima raspolaže postupa protivno preuzetim obavezama po rezervacijama ili ugovorima (čl. 99 stav 1 alineja 11);
32. ne izvrši neku od obaveza utvrđenih članom 99 stav 1 alineja 14;
33. na vidnom mjestu u ugostiteljskom objektu ne istakne obavještenje o zabrani usluživanja alkoholnih, drugih pića ili napitaka sa sadržajem alkohola licu mlađem od 18 godina, ili protivno ovoj zabrani pruži uslugu (čl. 100 stav 1 i 2);
34. smještajne jedinice u okviru kondo modela poslovanja nisu u komercijalnoj funkciji najmanje deset mjeseci u toku godine (član 103 stav 3);
35. upravljanje i održavanje hotela po kondo modelu poslovanja i iznajmljivanje smještajnih jedinica ne vrši u skladu sa čl.105;
36. procenat smještajnih jedinica u hotelu koji posluje po mješovitom modelu poslovanja namijenjenih prodaji prelazi procenat utvrđen čl. 106 st. 3 i 4;
37. u pružanju usluga u domaćinstvu ili seoskom domaćinstvu postupi protivno odredbama čl. 110 stav 1 tačka 2, 3, 4, 5 i 6, odnosno čl. 112 stav 4.
38. Za prekršaj iz stava 1 ovog člana kazniće se i odgovorno lice u privrednom društvu novčanom kaznom u iznosu od 200 eura do 2.000 eura.

(3) Za prekršaj iz stava 1 ovog člana kazniće se preduzetnik novčanom kaznom u iznosu od 300 eura do 2.000 eura.

XVII PRELAZNE I ZAVRŠNE ODREDBE

Podzakonski akti

Član 128

1. Podzakonski akti za sprovođenje ovog zakona donijeće se u roku od 1 (jedne) godine od dana stupanja na snagu ovog zakona.

(2) Do donošenja akata iz stava 1 ovog člana primjenjivaće se odredbe važećih podzakonskih akata, ukoliko nijesu u suprotnosti sa ovim zakonom.

**Važenje licence, legitimacija, odobrenja za obavljanje turističke i ugostiteljske djelatnosti**

**i rješenja o upisu u Centralni turistički registar**

**Član 129**

1. Privredna društva i drugi oblici obavljanja privredne djelatnosti, kao i fizička lica nastavljaju sa poslovanjem po odobrenjima, licencama, legitimacijama i rješenjima o upisu u Centralni turistički registar, koja su im izdata za obavljanje turističke i ugostiteljske djelatnosti, do dana stupanja na snagu ovog zakona.
2. U slučaju da se u smislu člana 118 stav 1 ovog zakona, podzakonskim aktom izmijene uslovi u pogledu prostora, opreme i uređenja, subjekti iz prethodnog stava dužni su da nadležnom organu u roku od šest mjeseci od stupanja na snagu tog akta, podnesu zahtjev radi usaglašavanja poslovanja.

**Započeti postupci**

**Član 130**

1. Postupci po zahtjevima i prijavama za izdavanje odobrenja, licence i legitimacija, kao i dodjelu kategorije, započeti do dana stupanja na snagu ovog zakona, okončaće se po dosadašnjim propisima, ako su za stranku povoljniji.
2. Na hotele čija je izgradnja započeta po mješovitom modelu poslovanja u skladu sa Zakonom o turizmu i ugostiteljstvu (02/18, 04/18, 13/18, 25/19, 67/19, 76/20 i 130/21) prije stupanja na snagu ovog zakona, primjenjivaće se odredbe tog zakona koje uređuju djelatnost, upravljanje, poslovanje i status takvih hotela.

**Prestanak važenja**

**Član 131**

Danom stupanja na snagu ovog zakona prestaje da važi Zakon o turizmu i ugostiteljstvu ("Službeni list CG", br. 2/18, 4/18, 13/18, 25/19, 67/19, 76/20 i 130/21).

**Stupanje na snagu**

**Član 132**

Ovaj zakon stupa na snagu osmog dana od dana objavljivanja u "Službenom listu Crne Gore".